title: Shaun Heshka

text: Heshka on ollut pitkään naimisissa kanadalaisen Laura Hudsonin kanssa.


title: Antero Lindman

text: Antero Johannes Lindman (s. 25. joulukuuta 1964 Helsinki) on Suomea yleisurheilun arvokisoissa edustanut kävelijä, jonka aktiiviuran huippuvuodet sijoittuivat 1990-luvulle.


title: Antero Lindman

text: Lindman kilpaili yleisurheilun Euroopan-mestaruuskisoissa 1994 ja 1998 sekä kesäolympialaisissa 1996. Parhaaksi sijoitukseksi näistä jäi vuoden 1998 EM-kisojen 50 kilometrin kävelyn 15. sija.


title: Antero Lindman

text: Lindman voitti Suomen mestaruuden 50 kilometrillä viisi kertaa ja 20 kilometrin kävelyssä kerran. Hän saavutti yhteensä kaikkiaan 15 mitalia ulko- ja sisäratojen SM-kilpailuista. Lindmanin ennätystuloksiksi jäivät 20 kilometrillä 1.25.23 (vuodelta 1992) ja 50 kilometrillä 3.53.44 (1996).


title: Antero Lindman

text: Huippuvuosinaan Lindman edusti seuratasolla Kenttäurheilijat -58:aa ja hänen valmentajanaan toimi Pekka Muinonen ja myöhemmin Valentin Kononen.


title: Malaijan taistelu

text: Malaijan taistelu oli toisessa maailmansodassa Japanin ja brittien välinen taistelu Brittiläisestä Malaijasta. Taistelu alkoi 8. joulukuuta 1941 ja päättyi japanilaisten voittoon 31. tammikuuta 1942. Taistelun aikana brittiläisen laivaston taistelulaiva HMS Prince of Wales ja risteilijä HMS Repulse upotettiin. Maan pääkaupunki Kuala Lumpur miehitettiin ja japanilaiset valmistelivat hyökkäystä Indonesiaan ja Uuteen-Guineaan. Britit pakenivat Singaporeen, jonka Japani myös valtasi Singaporen taistelun jälkeen. 22. joulukuuta 1941 Japani miehitti myös Brunein. Japanilaiset pitivät Malaijaa hallussaan elokuuhun 1945 asti, jolloin japanilaiset antautuivat Hiroshiman ja Nagasakin pommitusten jälkeen 15. elokuuta 1945. Brunei vapautettiin 10. kesäkuuta 1945 operaatio Oboe Sixin aikana.


title: Malaijan taistelu

text: Japanilaiset hyökkäsivät Brittiläiseen Malaijaan 8. joulukuuta 1941, hyökättyään edeltävänä päivänä Pearl Harboriin, missä japanilaisjoukot tuhosivat suuren osan Yhdysvaltain Tyynenmeren laivastosta. Japanilaiset nousivat maihin lähellä Kota Bharun kaupunkia niemimaan itärannikolla, lähellä Thaimaan rajaa. Brittien lentokoneet yrittivät hyökätä japanilaisaluksia vastaan, mutta japanilaisten onnustui silti nousta maihin ja valloittaa Kota Bharun lentokenttä. Japanilaisia auttoi Britannian huono tiedonkulku, sillä Brittiläisen Intian armeija luuli japanilaisten olevan kauempana, kuin missä he todellisuudessa olivat. Brittijoukot joutuivat vetäytymään Kota Bharusta ja japanilaiset saivat haltuunsa kaupungin lentokentän ammusvarastoineen täysin toimintakuntoisena.


title: Malaijan taistelu

text: Samana päivänä japanilaiset hyökkäsivät myös Thaimaahan ja aloittivat ilmaiskut Singaporeen. Japanilaiset neuvottelivat Thaimaan hallituksen kanssa sopimuksen, jonka mukaan japanilaiset joukot saivat liikkua Thaimaan rajojen yli Malaijaan ilman paikallista vastarintaa. Painostuksen alaisena Thaimaa ajautui Japanin puolelle toisessa maailmansodassa.


title: Malaijan taistelu

text: Kota Bharun valtauksen jälkeen japanilaisjoukot jatkoivat etenemistään Malakan niemimaan itä- ja länsirannikkoa pitkin etelää. Saksan uhan takia suurin osa Britannian kuninkaallisesta laivastosta oli puolustamassa Englannin kanaalia, Pohjois-Atlanttia ja Välimerta. Britit lähettivät sota-alukset HMS Prince of Walesin ja HMS Repulsen Kuantaniin, niemimaan itärannikolle Malaijan tueksi. Brittiläisalukset olivat kuitenkin vailla ilmatukea ja japanilaiset hävittäjät upottivat brittien sota-alukset 10. joulukuuta 1941.


title: Malaijan taistelu

text: Japanilaiset etenivät 11. joulukuuta Jitran kaupunkiin Kedahiin, mitä yritti puolustaa Brittiläisten 11. Intian divisioona. Brittiläisen Intian joukoilla ei ollut mitään mahdollisuuksia puolustaa Jitraa, sillä viestintäjärjestelmät eivät toimineet ja juoksuhaudat tulvivat ja muualla niemimaalla Brittijoukot vetäytyivät asemistaan. Kuitenkin japanilaisjoukot kokivat Jitran taistelussa miestappioita. Jitran jälkeen japanilaiset etenivät Penangille.


title: Malaijan taistelu

text: Penangin saarella sijainnut brittien varuskunta koostui 500 sotilaasta ja ilmatorjunta-aseistuksesta. Japanilaiset nousivat maihin Penangille 17. joulukuuta ja valtasivat saaren ilman vastarintaa, sillä brittivaruskunta oli evakuoitu edellisenä päivänä. Brittiläiset eivät olleet ennen lähtöään tuhonneet alueen sotatoimiin käytettävää infrastruktuuria, ja japanilaiset saivat hallintaansa muun muassa Penangin radioaseman.


title: Malaijan taistelu

text: Japanilaisten joukkojen valmius viidakkosodankäyntiin yllätti brittijoukot. Japanilaiset etenivät nopeasti polkupyörillä, joilla saattoi edetä kumipuuviljelmillä. Japanilaiset saapuivat Kuala Lumpuriin 11. tammikuuta 1942 ja japanilaiset valloittivat kaupungin kohtaamatta suuria vaikeuksia. Kaupungin laitamilta japanilaiset saivat ammustäydennyksiä, ruokavarastoja ja polttoainetta, mikä lyhensi näin japanilaisten huoltoteitä Thaimaan puolelta Malakan niemimaan eteläkärkeen.


title: Malaijan taistelu

text: Britannian joukot vetäytyivät kohti Singaporea samaa tahtia kuin japanilaiset etenivät. Gordon Bennettin johtama Australian armeijan 8. divisioona järjesti japanilaisia vastaan useita väijytyksiä, mutta japanilaisten kokemat miestappiot eivät merkittävästi hidastaneet Japanin etenemistä Malakan niemimaalla kohti etelää. Tammikuun loppuun mennessä japanilaiset saavuttivat Johoren ja jatkoivat Singaporen taistelua, minkä jälkeen japanilaiset olivat vallanneet koko niemimaan.


title: Jalkapallon Pelaajayhdistys

text: Jalkapallon Pelaajayhdistys ry on suomalaisten jalkapalloilijoiden edunvalvontajärjestö.


title: Jalkapallon Pelaajayhdistys

text: Pelaajayhdistys toimii jalkapalloilua ammattinaan tai sivutoimenaan harjoittavien pelaajien edunvalvontayhdistyksenä. Se edustaa Veikkausliigassa, Ykkösessä, Kakkosessa, Naisten Liigassa sekä ulkomaisissa joukkueissa ammattilaisina pelaavia jalkapalloilijoita. Noin 90% kaikista kyseisten sarjojen pelaajista on yhdistyksen jäsenenä.


title: Jalkapallon Pelaajayhdistys

text: Yhdistyksen tarkoituksena on auttaa pelaajia sopimus- ja palkka-asioissa sekä parantaa heidän oikeudellista asemaansa ja kehittää jalkapalloilijoiden toimintaolosuhteita. Lisäksi se pyrkii tukemaan jalkapallouran jälkeiseen elämään sopeutumista muun muassa ohjaamalla pelaajia koulutuksen pariin.


title: Jalkapallon Pelaajayhdistys

text: Pelaajayhdistys hallinnoi rahastoa, jonne pelaajat voivat sijoittaa uransa aikaisia palkkatuloja. Se omistaa myös agenttiyhtiö "Playernetin", jonka tehtävänä on auttaa suomalaisia pelaajia ulkomaille sekä huolehtia heidän eduistaan. Vuodesta 2001 lähtien Jalkapallon pelaajayhdistys on ollut kansainvälisten pelaajayhdistysten kattojärjestön FIFPron täysjäsen.


title: Jalkapallon Pelaajayhdistys

text: Yhdistyksen puheenjohtajina on toiminut useita suomalaisia huippujalkapalloilijoita. Nykyinen puheenjohtaja on Hannu Tihinen. Toiminnanjohtaja on ollut vuodesta 2003 lähtien Markus Juhola. Pelaajayhdistyksen hallitukseen kuuluvat vuonna 2012 Chris Cleaver, Tuomas Haapala, Heikki Haara, Kati Hakala, Anne Helenius, Tuomas Kansikas, Pekka Sihvola, Kalle Sorja ja Ilari Äijälä.


title: Gubkinski

text: Gubkinski () on petrokemian tuotantoalueen kaupunki ja kaupunkipiiri Jamalin Nenetsian autonomisen piirikunnan eteläosissa Luoteis-Siperiassa. Jamalin Nenetsian suurimpiin kaupunkeihin kuuluva Nojabrsk sijaitsee kaupungista linnuntietä 150 kilometriä etelään ja pääkaupunki Salehard runsas 510 kilometriä luoteeseen. Vuoden 2010 väestönlaskennan mukaan kaupungin asukasluku oli 23 340.


title: Gubkinski

text: Kaupunkiin on maantieyhteys. Lähin rautatieasema sijaitsee 12 kilometriä kaupungin koillispuolella (Purpen asema).


title: Orkidearukoilijasirkka

text: Orkidearukoilijasirkka ("Hymenopus coronatus") on rukoilijasirkkoihin kuuluva hyönteislaji.


title: Orkidearukoilijasirkka

text: Kuten nimestä huomaa, orkidearukoilijasirkka muistuttaa kovasti orkideaa. Urokset ovat puolet pienempiä kuin naaraat. Urokset tulevat aikuisena noin 3 cm pitkiksi, kun taas naaraat tulevat jopa 6cm pitkiksi. Aikuisena molempien sukupuolien sirkat kasvattavat itselleen siivet.


title: Orkidearukoilijasirkka

text: Lämpötilaksi riittää huonelämpötila. Kosteus on tärkeää. Kosteutta voi pitää yllä sumuttamalla terraariota noin kaksi kertaa päivässä (aamuin ja illoin). Pohjamateriaalina voi pitää talouspaperia, kookosrouhetta, multaa ja turvetta. Multa ja turve ovat hyviä vaihtoehtoja, sillä ne pitävät hyvin kosteutta yllä. Orkidearukoilijasirkat syövät poikasina banaanikärpäsiä ja aikuisina kenttäsirkkoja.


title: Ursus maritimus tyrannus

text: Ursus maritimus tyrannus oli esihistoriallinen jääkarhun alalaji.


title: Ursus maritimus tyrannus

text: U. m. tyrannus oli ensimmäinen jääkarhu ja on kehittynyt joskus pleistoseenikaudella.


title: Big Brother 2011 (UK)

text: Big Brother 2011 oli Britannian Big Brotherin kahdestoista tuotantokausi. Se oli ensimmäinen Channel 5 -kanavalla nähty Big Brother -kausi. Kauden juonsi toisen tuotantokauden voittaja Brian Dowling. Alun perin asukkaita oli 14 (seitsemän miestä ja seitsemän naista), mutta neljännellä viikolla tuli uusi naisasukas. Kauden voitti Aaron Allard-Morgan.


Jääkiekon nuorten maailmanmestaruuskilpailut 2005 pelattiin Yhdysvalloissa, maailmanmestaruuden voitti Kanada.


title: Jääkiekon nuorten maailmanmestaruuskilpailut 2005

text: Saksa ja Valko-Venäjä putosivat 1. divisioonaan.


title: Brachypelma vagans

text: Brachypelma vagans on keskikokoinen lintuhämähäkkilaji. "B. vagans" on yksi suosituimmista terraariossa pidettävistä hämähäkeistä.


title: Brachypelma vagans

text: "Brachypelma vagans" on aikuisena noin 13 cm pitkä. "B. vagans" on väritykseltään pääosin musta, lukuun ottamatta takaruumista, jossa on punertavia karvoja.


title: Brachypelma vagans

text: "Brachypelma vagans" elää luonnonvaraisena Meksikossa ja Keski-Amerikassa. Se kaivaa asunnokseen syviä koloja.


title: Brachypelma vagans

text: Ihanteellinen kosteus on 65-75 %. Laji on yöaktiivinen. Terraarion koko vähintään 30x30x30 cm. Terraarion lämpötila 23-27 °C. Pohjamateriaalina voidaan käyttää esimerkiksi kookosrouhetta tai lannoittamatonta turvetta. "Brachypelma vagans" on lievästi myrkyllinen, ja siksi sitä ei kannata käsitellä. Se voi olla aggressiivinen ja nopealiikkeinen.


title: Vesa Kujanpää

text: Vesa Kujanpää on suomalainen lentopallovalmentaja, joka toimii kaudella 2012–2013 miesten mestaruusliigassa Raision Loimun päävalmentajana. Kujanpää on valmentajaurallaan valmentanut sekä miesten että naisten pääsarjoissa Suomessa. Hän on naisten SM-liigassa valmentanut Someron naisten liigajoukkuetta ja toiminut apuvalmentajana LP Viestissä. Raision Loimun apuvalmentajaksi Kujanpää tuli kesken kauden 2011–2012.


title: Vesa Kujanpää

text: Kujanpää on tullut tutuksi yleisölle myös Urho TV:n lentopallokommentaattorina.


title: Taskutrumpetti

text: Taskutrumpetti on trumpetti, joka on taivutettu pienempään kokoon, jotta pienempi soittaja jaksaa kannatella soitinta lähempänä kehoaan paremmin. Tällöin sen momentti on pienempi.


title: MotorStorm: Apocalypse

text: MotorStorm: Apocalypse on Evolution Studiosin kehittämä jatko-osa pelille "". Peli julkaistiin vuonna 2011 PlayStation 3 -konsolille. Peliä on muunneltu ja tekoälykuskit ovat aggressiivisempia.


title: MotorStorm: Apocalypse

text: Pelissä suunnataan kaupunkiin maailmanlopun aikaan. Kaupunkia kourii maanjäristys, joten tornit ja talot sortuvat ja kaatuvat. Pahin asia on, että et ole yksin! Pelissä on sama tarkoitus kuin edeltäjässään, mutta tuhoisammalla tavalla. Pelissä on myös 16 pelaajan online-pelitila, jossa voit kerätä pelimerkkejä jokaisesta kisasta. Avaat onlinessa itsellesi uusia hahmoja ja ajoneuvoja.


title: Vanha Hämeentie

text: Vanha Hämeentie () on Turun katuverkkoon kuuluva katu pääosin Turun Nummen ja osaksi myös Turun Kuralan kaupunginosissa.


title: Vanha Hämeentie

text: Vanha Hämeentie on alun perin osa Turusta Hämeenlinnaan johtanutta Hämeen Härkätietä ja kulkee nykyisen Hämeenlinnaan johtavan valtatie 10:n eli Hämeentien suuntaisena sen eteläpuolella. Nykyisen Vanhan Hämeentien länsipäästä Turun keskustaan päin vanha tielinjaus jatkuu jonkin matkaa nykyistä Hämeentietä pitkin sekä edelleen Hämeenkatuna. Myös Kuralan suunnassa Hämeen Härkätie on kulkenut hyvin lähellä nykyistä valtatietä ja erkanee siitä vasta Vanhalinnantiellä eli Vanhalla Härkätiellä Liedossa. Hämeen Härkätien matkailutie on kuitenkin viitoitettu sekä Vanhan Hämeentien että Vanhalinnantien ohi ja noudattaa näin koko tien alkuosalla valtatien 10 uutta reittiä.


title: Vanha Hämeentie

text: Autoliikenne Hämeentieltä vanhalle Hämeentielle kulkee Chorellinkadun kautta. Kuralan suunnassa Vanhan Hämeentien jatkeena on Kuralankatu. Vanhan Hämeentien poikkikaduista tärkeimpiä ovat sitä Hämeentiehen yhdistävät Chorellinkatu, Nummenpuistokatu, Tammitie ja Kuralankaarre.


title: Rask

text: Rask on sukunimi, joka on esimerkiksi seuraavilla henkilöillä:


title: Sapeliratsastaja

text: Sapeliratsastaja (, ) on japanilainen animesarja, jota esitettiin vuosien 1984–1985 välisenä aikana yhteensä 52 jakson verran. Suomessa sarjasta julkaistiin vuonna 1987 kaksi jaksoa suomeksi dubattuina yhdellä 40-minuuttisella VHS-kasetilla.


title: Sapeliratsastaja

text:
Kaukaisessa tulevaisuudessa ihmiskunta on tutkinut avaruutta pidemmälle ja asuttanut aurinkokunnan sisä- ja ulkoplaneettoja. Suojellakseen uusia siirtomaaplaneettoja ja ylläpitääkseen lakia aurinkokunnassa Ihmiskunta loi Maan liittovaltiohallituksen. Se on pääosin poliittinen ja militarinen järjestö, joka tukee armeijaa ja tähtialuksia, jotta lain ylläpitäminen on mahdollista. Useat siirtomaaplaneetat kuitenkin ärsyyntyivät Maan liittovaltiohallituksen toiminnasta ja planeettojen yhteistyö organisaatiota kohtaan hävisi lähes kokonaan. Sillä välin kun kaikki näytti rauhalliselta Deathculas (Outriders) muukalaisrotu hyökkäsi aurinkokuntaan tavoitteenaan valloittaa se itselleen. He hyökkäsivät useisiin planeettoihin ja tappoivat useita asukkaita eri puolella planeettaa. Maan liittovaltiohallitus pian huomasi Deathculasien omaavan huomattavasti edistyneempää teknologiaa suurineen robotteineen, joilla oli valtava määrä tulivoimaa. Maan liittovaltiohallitus jäi äkkiä alakynteen, jonka myötä Tohtori Charles Louvre (Commander Eagle) kehitti prototyypin tähtialuksesta, joka kykenisi muuttumaan avaruusaluksesta jättiläisrobotiksi. Tämän avulla he kynenisivät taistelemaan vihollisiaan vastaan. Tehtävää varten neljä nuorta henkilöä Shinji Hikari (Fireball), Bill Wilcox (Colt), Richard Lancelot (Saber Rider) ja Marian Luveille (April) valittiin ohjaamaan alusta ja pitämään ulkoplaneetat turvassa, sekä estämään Deathcuran johtajan Hyuzan (Nemesis) pahat aikeet.
World Events Productions osti sarjan oikeudet vuonna 1986 ja muokkasi alkuperäistä versiota, jotta se sopisi paremmin Yhdysvalloissa esitettäväksi. Myöhemmin samaa versiota esitetiin myös Euroopassa.


title: Sapeliratsastaja

text: WEP yhtiö muun muassa poisti kuusi jaksoa ja tuotti itse saman määrän jaksoja tilalle. Sarjan nimeksi annettiin "Saber Rider and the Star Sheriffs" alkuperäisen "Sei Jūshi Bisumaruku" sijaan. Myös baarissa oleskelut ja alkoholi juomiset käännettiin limonadiksi. Lisäksi kuoleminen oli kiellettyä yhdysvalloissa esitettävissä piirretyissä, jonka myötä ammutuksiksi tulleet viholliset selitettiin palaavan takaisin omaan ulottuvuuteen.


title: Sapeliratsastaja

text: Hahmot saivat myös muutoksia. Alun perin Shinji Hikari oli ryhmänjohtaja, joka oli ihastunut Marianneen (April). Hänen roolinsa siirrettiin Coltin tapaan hieman pienemmäksi ja nimettiin Fireballiksi. Hänen suhteensa Marianneen kuitenkin nousi enemmän esille sarjan lopulla. Richard Lancelotista tehtiin sarjan päähahmo ja hänet nimettiin Saber Rideriksi. Vaikka hahmo oli alun perin skotlantilainen on mahdollista, että käsikirjoittajat päättivät antaa hahmolle englantilaisaksentin, koska hän oli työskennellyt pitkään englantilaisessa tiedustelupalvelussa. Kolmas miespuolinen hahmo Bill Wilcox muutettiin lyhyesti Coltiksi, joka vanhempien kuoleman koston sijaan oli rodeokiertueeseen kuulunut cowboy, joka liittyi onnettomuuden jälkeen Star Sheriffs ryhmään. Ryhmän neljäs jäsen Marianne Louvre nimettiin April Eagleksi, joka oli tietokoneekspertin sijaan entinen tenniksen pelaaja. Hän on ihastunut sarjan aikana päähahmoon Saber Rideriin ja myöhemmin myös Fireballiin. Myös professori Charles Louvre nimettiin Commander Eagleksi, joka johti Cavalry Commandia ja Star Sheriffsejä.


title: Sapeliratsastaja

text: Viholliset saivat myös muutoksia taustoihinsa nimien lisäksi. Deathcura muukalaisolennot muutettiin Outriders nimikseksi humanoidiroduksi, jotka tulivat Vapor Zone nimiseltä ulottuvuudelta. Heidän tarkoituksenaan on valloittaa ihmiskunnan universumi, koska se tarjoaa enemmän, kuin heidän oma universumi. Heidän johtajansa Hyuza vaihdettiin nimelle Nemesis, joka oli kaiken suunnitelman takana. He eivät kuitenkaan valloittaneet murhanhimosta, kuten alkuperäisessä versiossa vaan heidän johtajansa oli tylsistynyt ja halusi löytää jotain uutta ja mielenkiintoista.


title: Shades of Nowhere

text: Shades of Nowhere on turkulainen rockyhtye, joka perustettiin syksyllä 2005. Lokakuussa 2011 yhtyeen jäsenet perustivat levy-yhtiö Bad New Musicin.


title: Shades of Nowhere

text: Syksyllä 2005 Shades of Nowheren laulaja-kitaristi Jarno perusti yhtyeen. Loppuvuodesta 2006 Jarno löysi Muusikoiden.netin kautta rumpalin, Juhan. Toukokuussa 2007 mukaan liittyivät basisti Mirka ja kosketinsoitaja Tuomo. Loppukesästä soolokitariksi löytyi Antti.


title: Shades of Nowhere

text: Syksyllä 2007 Shades of Nowhere sopi levyn julkaisusta Rock-Rooster Recordsin kanssa. Levy-yhtiö meni kuitenkin konkurssiin ennen kuin yhtye ehti julkaista levyn.


title: Shades of Nowhere

text: Heinäkuussa 2008 yhtye päätti tehdä levyn vanhoilla, Jarnon kerrostaloyksiössään tekemillä miksauksilla. 25.8.2008 julkaistiin omakustannelevy "We are now here, we are nowhere". Hieman ennen levyn julkaisua yhtyeen kokoonpano muuttui. Muusikoiden.netin kautta löytyi uusi basisti Jami, ja hänen kauttaan uusi rumpali Arska. Vähän tämän jälkeen yhtyeeseen liittyi uusi kitaristi Matias. Taustalaulajana toimi Taru.


title: Shades of Nowhere

text:
Loppuvuodesta 2008 Shades of Nowhere voitti Metal Grand Prix 2008 -kilpailuun. Voiton myötä yhtye sai uudet promokuvat ja se pääsi nauhoittamaan "Stage of Tragedy" -singlen SN-Audio Productionsin studiolla.
Syksyllä 2009 yhtyeeseen löytyi pitkän etsinnän jälkeen vaikituinen kosketinsoittaja Laura.


title: Shades of Nowhere

text: Helmikuussa 2010 julkaistiin seuraava EP, viisi kappaletta sisältänyt "Rusted Hopes". Se nauhoitettiin Ulvilassa Ansa Studiolla. Loppuvuosi kului keikkailessa ympäri Suomea. Syksyllä 2010 Shades of Nowheren jäsenet päättivät perustaa oman levy-yhtiön, Bad New Musicin ja 16.10.2010 järjestettiin ensimmäinen Bad New Music Festival Turussa S-Osiksella.


title: Shades of Nowhere

text: Loppuvuodesta 2010 yhtye suuntasi taas Ulvilaan Ansa Studiolla ja nauhoitti 9.3.2011 ilmestyneen "Anthems For The Ens" -albumin. Maaliskuussa 2011 kitaristi Matias päätti jättää yhtyeen henkilökohtaisiin syihin vedoten, ja tilalle yhtyeeseen liittyi Kitarasankari 2010 -kilpailun voittaja Hata Salmi. Muutaman kuukauden kuluttua Hata liittyi kuitenkin Negative-yhtyeeseen, mutta soitti samalla joitakin keikkoja myös Shades of Nowheren kanssa. Joillakin keikoilla häntä tuurasi Antti Kolehmainen.


title: Shades of Nowhere

text: Loppuvuodesta 2011 yhtyeen kokoonpano muuttui jälleen. Kitaristiksi tuli Antti Kallio, Jamin tilalle basistiksi pestattiin Timo Vesterinen ja Lauran tilalle koskettimiin tuli Tuomas Riihimäki. Taustalaulaja Tarun tilalle yhtyeeseen tuli Emmi jonka jälkeen Riina Ekström.


title: Heteropteryx dilatata

text: Heteropteryx dilatata on suurikokoinen kummitussirkka. "Heteropteryx dilatata" -naaras on vihreä ja koiras ruskea. Naaras kasvaa noin 15 cm pitkäksi ja koiras 10 cm pitkäksi.


title: Heteropteryx dilatata

text: "Heteropteryx dilatata"-lajia tavataan luonnossa ainoastaan Malesiassa.


title: Heteropteryx dilatata

text: "H. dilatata" on yöaktiivinen ja se puolustautuu napauttamalla piikikkäät jalkansa häiritsijään.


title: Heteropteryx dilatata

text: "H. dilatata" on kasvinsyöjä ja sen ruokavalioon kuuluvat muun muassa mustaviinimarjat, vadelmat ja ruusut.


title: Heteropteryx dilatata

text: Lämpötilan pitää olla 20–30 °C ja suhteellisen ilmankosteuden 70–90 %.


title: Velkuanmaa

text: Velkuanmaa on saari Saaristomerellä Naantalin kaupungissa, entisessä Velkuan kunnassa. Se on yksi Velkuan suurimmista saarista ja asuttu jo keskiajalta lähtien. Saaren pinta-ala on 7,1 neliökilometriä ja vakituisia asukkaita on 33. Vapaa-ajan asuntoja saarella on 88 (pois lukien vapaa-ajan asunnot, joissa asutaan pysyvästi). Saarelle ei ole kiinteää tieyhteyttä.


title: Velkuanmaa

text: Saaren eteläosassa sijaitsee Velkuankaupunki, jossa torppareille jaettiin aikoinaan parikymmentä talonpaikkaa ja asutus oli tiheää. Siellä oli vuorotellen joku niin sanottuna pormestarinakin. Velkuankaupungissa oli muun muassa katu-nimisiä teitä kuten Pitkäkatu ja Rantakatu. Vuonna 2011 alueella oli vielä Klapinhakkaajankatu. Velkuankaupunkilaisista puhuttaessa muut saarelaiset puhuivat "niistä kaupunkilaisista".


title: Velkuanmaa

text: Saarella ei juurikaan ole palveluita. 1900-luvun alussa Velkualle päätettiin perustaa koulu ja Velkuanmaan sekä Salavaisten asukkaat kannattivat koulua Velkuanmaalle, kun taas teersalolaiset ja palvalaiset Palvaan. Velkuan koulu valmistui Palvaan vuonna 1910 ja se sijaitsee siellä edelleen.


title: Velkuanmaa

text: Muut lähimmät palvelut kuten kauppa, kirjasto, päiväkoti ja kaupungin yhteispalvelupiste sijaitsevat Livonsaaren Teersalossa.


title: Velkuanmaa

text: Velkuanmaalle ei ole kiinteää tieyhteyttä, vaan saaren kulkee lossi Palvan saaresta, josta edelleen toinen lossi Livonsaareen. Saareen jatkuu pienen matkaa lossirannasta Palvasta tuleva yhdystie 12246. Saaren läpi kulkevan tien nimi on sen eri osissa Velkuanmaantie, Kaupungintie ja Martinmaantie. Velkuanmaan lauttavälin pituus on 940 metriä ja väliä liikennöi lautta numero 171, jonka kantavuus on 44 tonnia ja se kykenee kuljettamaan kerrallaan noin kymmenen henkilöautoa. Lossi kulkee jokaisena päivänä ympäri vuorokauden, mutta yöllä se pitää tilata erikseen. Vuonna 2003 Lounais-Suomen saariston 17 lossivälistä ainoastaan välejä Teersalo–Palva ja Palva–Velkuanmaa ei ole suunniteltu korvattavaksi kiinteällä tieyhteydellä.


title: Velkuanmaa

text: Velkuanmaahan liikennöi toisinaan myös yhteysalus M/S Kivimo Velkuan reittialueella. Alukselle mahtuu 8 henkilöautoa ja 50 matkustajaa tai vaihtoehtoisesti vain matkustajia ottavana 70. Ennen saareen kulki lossin sijaan yhteysalus. Vaihelan rannasta lähtee viitoitettu 2,4 metrin kulkusyvyinen veneväylä.


title: DR Byenin metroasema

text: DR Byen on Kööpenhaminan metron linjan M1 asema Tanskan pääkaupungissa Kööpenhaminassa. Asema sijaitsee Amagerin saarella joukkoliikenteen maksualueilla 1 ja 3.


title: DR Byenin metroasema

text: DR Byenin asema on avattu vuonna 2002. Asema on saanut nimensä viereisestä Tanskan yleisradioyhtiö Danmarks Radion pääkonttorialueesta DR Byenistä. Asemalta on lyhyt matka myös Kööpenhaminan konserttitalolle. Metrojunia liikennöi Kööpenhaminan keskustan kautta Vanløseen ja vastakkaiseen suuntaan Vestamageriin.


title: Chandra-avaruusteleskooppi

text: Chandra-avaruusteleskooppi on NASAn maapallon kiertoradalle 23. heinäkuuta 1999 laukaisema avaruusobservatorio, jossa on röntgenalueella toimiva teleskooppi. Chandra on saanut nimensä intialais-amerikkalaisen nobelistin ja tähtitieteilijän Subrahmanyan Chandrasekharin mukaan.


title: Chandra-avaruusteleskooppi

text: Koska Maan ilmakehä absorboi röntgensäteilyn estäen maanpäällisen havainnoinnin, on röntgenalueen teleskoopit vietävä avaruuteen.


title: Chandra-avaruusteleskooppi

text: Chandra-teleskooppi, jonka massa on 4 790 kilogrammaa, kiertää elliptistä rataa 16 000–133 000 kilometrin korkeudella. Kiertoaika on noin 64 tuntia ja radan elliptisen muodon ansiosta havaintoaikaa on 55 tuntia kerrallaan.


title: Chandra-avaruusteleskooppi

text: Röntgenalueella tavanomaiset optiset teleskoopit eivät toimisi, koska läpitunkevat röntgensäteet menisivät normaalisti aineen läpi tai imeytyisivät siihen. Sen sijaan Chandrassa ja vastaavissa röntgenalueen observatorioissa käytetään niin sanottua Wolter-teleskooppia, jossa peileinä on sisäkkäisiä parabolisia ja hyperbolisia sylintereitä, joihin iskeytyvien säteiden kohtaamiskulma on hyvin pieni ja säteet hiveltävät pinnasta korkeintaan 0,16–2 asteen heijastuskulmalla.


Jääkiekon nuorten maailmanmestaruuskilpailut 2003 pelattiin Kanadassa ja maailmanmestaruuden voitti Venäjä.


title: Jääkiekon nuorten maailmanmestaruuskilpailut 2003

text: Saksa ja Valko-Venäjä putosivat 1. divisioonaan.


title: Alue 333

text: Alue 333, tunnetaan myös nimellä "the First Family", on ryhmä hominidien hampaita ja luita. Vuonna 1975 Donald Johansonin arkeologinen tiimi löysi luut Etiopian Hadarista. Luiden arvioidaan olevan noin 3,2 miljoonaa vuotta vanhoja ja koostuvan vähintään kolmentoista yksilön jäännöksistä, sekä niiden oletetaan olevan "Australopithecus afarensis" -lajin edustajia. On olemassa useita teorioita hominidien "kuolinsyystä ja kiistoja niiden lajista ja sukupuolista.


title: Alue 333

text:
1960- ja 1970-luvuilla neljän miehen muodostama retkikunta IARE ("International Afar Research Expedition") aloitti geologisen tutkimuksen ja kartoittamisen Afrikan sarven alueella. Retkueeseen kuuluivat ranskalainen paleoantropologi Maurice Taieb, ranskalainen paleontologi Yves Coppens, amerikkalainen geologi Jon Kalbi sekä amerikkalainen antropologi Donald Johanson. He asettuivat tutkimaan Hadarin muodostuman sedimenttiä.
Historiallisesti Afarin syvänkö oli hyödyntämättä, koska se oli kaukainen ja kolkko paikka. IARE päätti kuitenkin tutustua alueeseen muista syistä. Geologisen jakson aikana Hadari muodostuma kerrostui lähes 200 metrin Sedimentti kerrokseksi. Sedimentti oli myös runsaasti fossiileja, mikä tarkoittaa, että tutkijat saattavat löytää hyvin säilyneitä ja täydellisiä fossiileja. Lisäksi alueella oli maasälvää ja vulkaanista lasia, joka kertoi tuliperäisyydestä.
Vuodesta 1973 vuoteen 1977 IARE-kampanjan tuloksena löydettiin noin 250 hominidi-fossiilia. Kuuluisin Hadar-löytö on Lucy, täydellisin Australopithecus afarensisin luuranko, mitä oli löydetty. Kuitenkin vuonna 1975 löydettiin samasta muodostumasta lukuisia jäänteitä toisistakin Australopithecus afarensis -lajin yksilöitä ja paikka nimettiin Alue 333:ksi. Nämä jäänteet tulivat tunnetuksi "the First Familynä" ja edustavat vähintään kolmeatoista eri henkilöä, niin lapsia kuin aikuisiakin. Fossiilien läheltä löytyneiden esineiden perusteella on päätelty hominidien asuneen laumana tai he ovat kuuluneet samaan perheeseen.


title: Alue 333

text:
216 fossiilista 197 oli pintalöytöjä ja 19 löydettiin 80 cm syvyydestä, mikä viittaa yhteiseen kuolinpäivään. Lisäksi vierailut alue 333:lla johtivat 23 ylimääräisen selkänikaman, kolmen alaleuan sekä hampaan löytöön. Tämä lisäsi arvion 13 yksilöstä 17 yksilöön (9 aikuista, 3 nuorta ja 5 lasta). Fossiileja puuttui sään vaikutuksesta.
Vuonna 2000 fossiileista saatiin koottua neljä jalkapöytää. Morfologi tutki luun, jotka viittaisivat siihen, että Australopithecus afarensis liikui jo ihmisen kaltaisesti.


title: Alue 333

text: Tutkimustulokset ovat osoittaneet "the First Familyn" asuneen alue 333 lähettyvillä ja kuolleen samanaikaisesti, mutta tulokset on jouduttu varmistamaan. Varmistamiseen käytettiin radiohiiliajoitusta, mikä tuotti fossiileille ikää 3,18-3,21 miljoonaa vuotta.


title: Alue 333

text: On harvinaista, että usea saman lajin yksilö kuolee yhtäaikaisesti samassa paikassa ja se on antanut aihetta spekulointiin kuolinsyystä. Yksi suosittu teoria oli tuhotulva, mutta tarkemmat tutkimukset ovat osoittaneet, ettei alueella tulvinut hominidien kuollessa. Vaihtoehtoisessa teoriassa suuret kissapedot olisivat saalistaneet hominidijoukon, mitä todistaa luiden puuttuminen. Mutta mikäli kissapedot olisivat saalistaneet hominidit, olisivat ne kuolleet eri aikaan. Ylimääräisessä teoriassa ehdotetaan ruokamyrkytystä, mutta Johanson epäilee teoriaa, sillä hominidit olivat kasvissyöjiä.


title: Alue 333

text:
Moni epäilee ettei "First Familyn" hominidi kuulu samaan lajiin. Se, että fossiilit koostuvat kolmestatoista yksilöstä, jotka ovat kuolleet samaan aikaan, viittaa siihen, että ne ovat samaa lajia. Jotkut uskovat, että tämä on vain sattumaa.
Pyrkiessään ratkaisemaan tätä keskustelua, arkeologit ovat tutkineet laajasti kaikkia luita. Kokoeroja havaittiin olka- ja lonkkaluita vertaamalla. Vaikka luut olivat eripituisia, todennäköisesti ne kuuluvat kaikki Australopithecus afarensis-lajiin ja luiden eripituisuus johtui sukupuolista sekä yksilön iästä.


title: Alue 333

text: Brittiläisessä scifisarjassa Uhka menneisyydestä Helen Cutter myrkytti "the First Familyn" tarkoituksenaan tuhota ihmiskunta.


title: Microsoft Small Basic

text: Small Basic on Microsoftin kehittämä ohjelmointikieli, jonka tarkoituksena on opettaa koululaisia ja aloittelevia koodareita koodaamaan. Siihen on otettu perussääntöjä eri ohjelmointikielistä, kuten javasta c:stä ja C++:ssasta. Jotta Small Basicin ohjelmoinnin voi aloittaa, pitää ladata ohjelman kotisivulta työkalu/tulkki, jolla tehdään ja testataan ohjelman toimintaa. Työkalu sisältää esim. "Turtle"-nimisen ohjelmiston sisäisen objektin ja mahdollisuuden siirtää/mahdollisesti muuntaa koodi Visual Basiciin. Turtle on graafinen 2-ulotteinen objekti, jota voi käskeä liikkumaan, kääntymään, lopettamaan piirtämästä viivaa perässään yms.


title: Elafónisos

text: Elafónisos (, suom. ”Peurasaari”) on Kreikan saari, joka sijaitsee Välimeressä Peloponnesoksen niemimaan etelärannikon edustalla. Se oli vuoden 365 maanjäristykseen saakka kapealla kannaksella yhteydessä Peloponnesokseen. Saaren pinta-ala on 18 neliökilometriä ja asukasluku 1 024 (vuonna 2011). Hallinnollisesti saari kuuluu Elafónisoksen kuntaan, Lakonian alueyksikköön ja Peloponnesoksen alueeseen.


title: Elafónisos

text: Elafónisos asutettiin ensimmäisen kerran neoliittisella kaudella, ja antiikin aikaan siellä harrastettiin paljon saarelle nimen antaneiden saksanhirvien metsästystä. Saari oli Bysantin hallussa, kun saraseenit valtasivat sen 800-luvulla ja tappoivat väestön. Elafónisos oli tämän jälkeen monta vuosisataa asumattomana ja vaihtoi tuona aikana useasti omistajaa. Saari oli kuitenkin strategisesti merkittävällä paikalla, ja siksi sen edustalla käytiin 1700-luvulla kaksi meritaistelua. Saari asutettiin uudestaan Kreikan vapaussodan aikana, kun sinne muutti osmaneita paenneita kytheralaisia. Tuolloin saari kuului vielä Britannian Jooniansaarten yhdysvaltain protektoraattiin, mutta virallisesti se siirrettiin Kreikalle vuonna 1850. Toisen maailmansodan aikana Elafónisos oli Saksan miehittämä.


title: Elafónisos

text: Nykyään enemmistö saaren asukkaista saa elantonsa kalastuksesta, ja saarella onkin yksi Kreikan suurimmista kalastuslaivastoista. Lisäksi kesäaikaan Elafónisoksella vierailee runsaasti matkailijoita. Saaren suurimpiin nähtävyyksiin kuuluvat kaksi kirkkoa ja linna. Lisäksi saaren lähistöllä on mereen uponneen Pavlopétrin kaupungin jäännökset. Saaren suojeluspyhimys on Pyhä Spyridon, jonka juhlaa vietetään joulukuussa.


title: Elafónisos

text: Saari on saanut ”peurojen saarta” tarkoittavan "Elafónisos"-nimensä sen vuoksi, että antiikin aikana saarella oli suuri saksanhirvipopulaatio ja niitä metsästettiin antiikin kreikkalaisen maantieteilijän Pausaniaan mukaan laajalti. Venetsian tasavallan aikaisissa 1400-luvun kartoissa Elafónisos tunnetaan nimellä "Cervi" ja "Cerigo", jolla nimellä myös läheinen Kytheran saari tunnettiin Venetsian-vallan aikana. Elafónisos oli vuonna 365 tapahtuneeseen maanjäristykseen saakka niemimaa, josta käytettiin Pausaniaan mukaan nimitystä "Ónou Gnáthos" () eli ”aasin leukaluu”, sillä Elafónisoksen muoto muistutti sitä. Ranskan kansalliskirjastossa säilytettävässä arabialaisessa käsikirjoituksessa mainitaan saarelle Bysantin valtakaudella rakennettu linnoitus nimellä "Ashab al Baqar" eli ”peurojen saari”. Tämä on ensimmäinen historiallinen todiste saaren nimelle.


title: Elafónisos

text: On väitetty, että elafónisoslaiset olisivat ohikulkumatkallaan kutsuneet pientä Kreetan lounaisrannikon edustalla sijaitsevaa saarta nimellä "Elafonísi", sillä siellä meri oli samanvärinen kuin Elafónisoksen Sarakínikonlahdella, Símoksessa, Poúntassa sekä Panagían saarilla () saaren länsirannikon edustalla. Nykyisin tämä saari tunnetaan tällä nimellä. Myös Elafónisoksen saarta kutsutaan nimellä "Elafonísi" tai "Lafonísi" ().


title: Elafónisos

text: Elafónisoksen saari sijaitsee Peloponnesoksen niemimaan ja Lakonian etelärannikon edustalla, 300 metriä Poúntan kylästä etelään. Kytheran saari on etelässä 11 kilometrin ja Gýtheio luoteessa 50 kilometrin päässä. Elafónisos kuuluu Kytheran-Antikytheran saariketjuun, jonka pääsaaret ovat Elafónisos, Kythera ja Antikythera. Se on jäänne maakannaksesta, joka on aikoinaan yhdistänyt eteläisen Peloponnesoksen läntiseen Kreetaan.


title: Elafónisos

text: Elafónisoksen saari muodostaa pääosan Elafónisoksen kunnasta, joka kuuluu Lakonian alueyksikköön ja Peloponnesoksen alueeseen. Kunta käsittää pääsaaren lisäksi muutamia pieniä lähisaaria. Lisäksi siihen kuuluu mantereelta Poúntan kylä ja neljän neliökilometrin maa-alue.


title: Elafónisos

text: Elafónisoksen saaren pinta-ala on 18 neliökilometriä, ja korkein kohta on Várdia, 276 metriä merenpinnan yläpuolella. Rantaviivaa on noin 25 kilometriä.


title: Elafónisos

text: Saaren pohjoiskärjessä on Elafónisos-niminen pääkylä ja satama. Kylässä oli vuoden 2011 väestönlaskennan mukaan 816 asukasta. Länsirannikolla on pieni, 156 asukkaan Káto Nisín kylä, ja sen edustalla pienet Panagían saaret eli Kaséla, Leptó ja Prasonísi. Muita pieniä saaria ovat Aglýftis Kasélasta etelään, Elafónisoksen lounaisrannikon edustalla, ja Pavlopétri koillisrannikon edustalla. Etelärannikolla Sarakínikonlahden rannalla on 15 asukkaan Léfkin kylä, josta kaakkoon on ensin Símoksen ranta ja sitten pienempi Frángoksenlahti. Itärannikolla on Léfkinlahti. Lisäksi saaren pohjoisosassa on 37 asukkaan Kapárin kylä.


title: Elafónisos

text: Elafónisos ja sen pienet lähisaaret kuuluvat suojelualueeseen, johon liittyy myös alueita vastapäiseltä mantereelta, Neápolin luoteispuolelta. Suojelualue kuuluu Natura 2000 -verkostoon, ja sillä on kokoa 54,9 neliökilometriä. Valtaosa suojelualueesta sijaitsee mantereen Maléanniemellä. Natura 2000 -alueen elinympäristöjen uhkana ovat matkailun kasvu, ylilaidunnus sekä metsästys. Alueella metsästetään esimerkiksi muuttolintuja. Myös maanviljely ja karjankasvatus vaikuttavat joillain alueilla ekosysteemeihin.


title: Elafónisos

text: Äärimmäisen uhanalaista munkkihyljettä tavataan Natura 2000 -alueella, jolla Elafónisos sijaitsee. Euroopan unionin alueella munkkihylje esiintyy noin sadassa paikassa. Muista nisäkkäistä suojelualueella tavataan muun muassa kultasakaalia, kivinäätää ja mäyrää. Suojelualueen matelijoita ovat esimerkiksi käärmeet hietakyy, hietaboa, "Natrix tessellata", "Typhlops vermicularis" sekä liskot "Ophiomorus punctatissimus", "Ablepharus kitaibelii" ja "Cyrtopodion kotschyi bibroni". Sammakkoeläimistä alueella tavataan euroopanlehtisammakkoa ja viherkonnaa. Natura 2000 -alue on tärkeä useille muuttolintulajeille.


title: Elafónisos

text: Kasvimaantieteellisesti saari kuuluu eteläisen Egeanmeren pohjoisosaan. Eteläisen Egeanmeren kasvimaantieteelliseen alueeseen kuuluvat muun muassa Rodos, Kárpathos, Kreeta, Kythera sekä eteläinen Peloponnesos. Saarella on muun muassa "phrygana"-kasvillisuutta, kuten tyräkkilaji "Euphorbia dendroides". Rannikon hiekkaisilla alueilla kasvaa katajien sukuun kuuluva "Juniperus macrocarpa". Kannusruohojen sukuun kuuluva "Linaria hellenica", pellavien sukuun kuuluva "Linum phytosianum" ja suopayrttien sukuun kuuluva "Saponaria jagelii" ovat kotoperäisiä lajeja Elafónisoksen käsittävällä suojelualueella.


title: Elafónisos

text: Saarella vallitsee välimerenilmasto, ja se muistuttaa vastapäisen mantereen ilmastoa. Elafónisoksen talvet ovat hyvin leutoja ja lämpötilat pysyttelevät +5–15 °C:en välillä. Keväällä saarella sataa vähän ja lämpötilat alkavat nousta kohti kesää, jolloin on hyvinkin kuumia päiviä. Kesällä lämpötila saattaa nousta +40 °C:en, mutta tuulet viilentävät ilmastoa. Syksyllä puolestaan tuulet puhaltavat kesää kovemmin. Lisäksi sataa jonkin verran.


title: Elafónisos

text: Kreikkalaisen mytologian mukaan rakkauden jumalatar Afrodite erotti Elafónisoksen Kytheran saaresta suojellakseen khariitteja.


title: Elafónisos

text: Kreikkalaisen tarusankarin ja Mykenen kuninkaan Agamemnonin kerrotaan rakennuttaneen 900-luvulla eaa. temppelin sotataidon, tiedon ja viisauden jumalatar Athenelle. Temppeli sijaitsi luultavasti Elafónisoksen keskiosassa Víglalla. Athenen palvominen Elafónisoksella alkoi 300–500 vuotta aiemmin kuin esimerkiksi Ateenassa tai Rodoksella. Mytologiassa esiintyvän Spartan kuninkaan Menelaoksen kerrotaan puolestaan rakennuttaneen Elafónisokselle hautamonumentin Kinadis-nimiselle laivaston komentajalleen. Yhdessä he ottivat osaa Troijan sotaan. Haudan sijaintipaikkana on pidetty Panagían aluetta Káto Nisín kylässä.


title: Elafónisos

text: Troijan kuninkaan pojan Pariksen ja Spartan kuningattaren Helenan on kerrottu hakeneen Elafónisoksen Athenen temppelistä turvaa matkallaan Spartasta kohti Troijaa. Kreikkalainen tarusankari Odysseus kohtasi Maléanniemen luona vastustusta, kun hän oli palaamassa Troijan sodasta kotiinsa Ithakaan. Odysseus yritti tuloksetta päästä Elafónisoksen ja Kytheran väliseen salmeen, mutta hän joutui eroon laivastostaan. Tämän jälkeen Odysseus nousi maihin Elafónisoksella eli kyklooppien maalla. Paikallisen perinteen mukaan Káto Nisín kylää pidetään saarella kyklooppien maana. Elafónisoksen länsirannikon pieniä Panagían saaria kutsutaan myös nimellä "Cyclopetres" eli ”kyklooppien kivet”.


title: Elafónisos

text: Elafónisos oli alun perin niemimaa, joka irtosi Peloponnesoksesta vuoden 365 jaa. maanjäristyksessä. Elafónisos on asutettu ensimmäisen kerran neoliittisella kaudella 3000-vuosituhannella eaa. muun muassa Víglassa, Léfkissä ja Káto Nisíssä sekä Pavlopétrissä saaren edustalta tehtyjen arkeologisten kaivausten perusteella. Toisen lähteen mukaan Elafónisos on asutettu vasta 2000- ja 1000-vuosituhansilta lähtien. Suurimman osan seuraavista vuosisadoista Elafónisos oli kuitenkin asuttamaton. Niemimaan ensimmäisinä asukkaina on pidetty lelegejä. Esihistoriallisena aikana Elafónisos oli tekemisissä Kytheran, Euboian, Kreetan ja Egeanmeren saarten kanssa. Elafónisoksella vaikutti noin vuosina 1600–1100 eaa. mykeneläinen kulttuuri, jonka aikana Panagían alueelle nykyiseen Káto Nisín kylään rakennettiin mykeneläinen kaupunki. Mykeneläisiä seurasivat muun muassa doorilaiset. Antiikin aikana Elafónisoksella palvottiin kreikkalaisen mytologian olympolaisia jumalia. Erityisesti palvonnan kohteena oli villin luonnon ja metsästyksen jumalatar Artemis, jolle oli niemimaalla oma temppelikin. Antiikin aikana Elafónisoksella harjoitettiin paljon metsästystä, sillä niemimaalla oli suuri saksanhirvipopulaatio. Juuri näistä eläimistä saari on saanut ”peurojen saarta” tarkoittavan nimensä. Näistä asioista on saatu tietää 100-luvulla eläneen kreikkalaisen maantieteilijän Pausaniaan kuvauksista sekä 1400-luvun venetsialaisista kartoista. Antiikin kreikkalaisen historioitsijan Thukydideen mukaan Elafónisoksella vastapäätä Kytheran saarta, mahdollisesti etelärannikon Léfkin alueella, sijaitsi ennen 500- ja 400-lukuja eaa. rakennettu Apollonin temppeli. Elafónisoksella on sijainnut myös meren jumala Poseidonin temppeli.


title: Elafónisos

text:
Peloponnesolaissodan aikana 400-luvulla eaa. spartalaiset ja ateenalaiset kävivät taisteluita Elafónisoksella ja sen eteläpuolisella merialueella. Sparta oli linnoittanut kannaksen, jolla Elafónisos oli yhteydessä Peloponnesokseen. Elafónisoksen ja Kytheran välisellä merialueella käytiin joko vuonna 430 tai 429 eaa. meritaistelu, jossa Ateenan joukkoja komensi sotapäällikkö Formion. Vuoden 426 eaa. meritaistelussa ateenalaiset taistelivat sotapäälliköiden Demostheneen ja Prokliksen alaisuudessa. Vuoden 425 eaa. meritaistelussa Ateenan 40 aluksen laivasto oli Demostheneen komennossa. Ateena päätti kostaa spartalaisten hyökkäyksen Attikaan hyökkäämällä huhtikuussa 413 eaa. Demostheneen ja Harikleen alaisuudessa 25 000 miehen ja 95 kolmisoudun vahvuudella Elafónisokselle. Tuohon aikaan Elafónisoksen asutus oli pääasiassa keskittynyt kapealle kannakselle, josta historioitsija Thukydides käyttää nimitystä ”kannaskylä”. Ateenalaiset tyhjensivät osan asutetusta alueesta ja linnoittivat sen tukikohdakseen. Nykyisin linnoituksen muurit ovat merenpohjassa. Elafónisos mainitaan antiikin kreikkalaisen kirjailijan Aristofaneen vuonna 406 eaa. ilmestyneessä komediassa "Sammakot".
Rooman valtakunta miehitti niemimaan vuonna 146 eaa. Elafónisos liittyi vuonna 22 eaa. perustettuun vapaiden lakonialaisten liittoon (). Vuosisadan vaihteessa elänyt antiikin kreikkalainen maantieteilijä Strabon kävi Elafónisoksella, ja hänen kirjoituksiensa mukaan niemimaalla oli tuolloin satama. Strabon käytti ensimmäisenä Elafónisoksen niemimaasta nimeä "Ónou Gnáthos" (). Maantieteilijä Klaudios Ptolemaios käytti Elafónisoksesta nimitystä "Ónou gnáthos acra".


title: Elafónisos

text: Suuren maanjäristyksen seurauksena vuonna 365 osia Elafónisoksesta vajosi mereen, sen maayhteys Peloponnesokseen katosi ja siitä tuli saari. Saaresta tuli osa Itä-Roomaa eli Bysantin valtakuntaa, kun Rooman valtakunta jaettiin itä- ja länsiosaan vuonna 395. Elafónisokselle rakennettiin 500- ja 600-luvuilla linnoitus valvomaan lännen ja idän välistä merireittiä. Linnoitus mainitaan eräässä arabialaisessa käsikirjoituksessa nimellä "Ashab al Baqar" eli ”peurojen saari”. Saraseenit saapuivat saarelle 800-luvun puolivälissä vallattuaan ensin Kreetan. Saraseenit tappoivat saaren väestön ja tuhosivat linnoituksen. Näin Elafónisos autioitui sadoiksi vuosiksi ja etelärannikon Sarakínikonlahdesta tuli saraseenien ”tukikohta” yli sadan vuoden ajaksi.


title: Elafónisos

text: Neljännen ristiretken (1201–1204) päätteeksi Venetsian tasavalta liitti Elafónisoksen lähialueineen valtakuntaansa. Venetsia antoi saaren Marco Venierin perheen hallittavaksi vuonna 1207, ja Elafónisos, Kythera sekä Länsi-Kreeta olivat perheen hallussa useiden vuosien ajan. Suuri osa saaresta päätyi Léon Kasimátiksen alaisuuteen vuonna 1316 ja vuonna 1364 saari päätyi jälleen venetsialaisvallan alle. Takaisin Venierin perheelle Elafónisos tuli vuonna 1385, ja jälleen 1500-luvun alussa Venetsian tasavalta otti saaren hallintaansa.


title: Elafónisos

text: Merirosvot käyttivät saarta tukikohtanaan 1500- ja 1600-luvuilla, sillä tuohonkin aikaan alukset käyttivät Elafónisoksen ja Kytheran saaren välistä salmea matkallaan itäiselle Välimerelle. Sarakínikonlahdella ja saaren eteläpuolisella merialueella käytiin 7.–10. elokuuta 1572 meritaistelu, jossa ottivat yhteen Pyhän saksalais-roomalaisen keisarikunnan keisarin Kaarle V:n pojan Espanjan prinssin Juhana Itävaltalaisen komentamat venetsialaisjoukot sekä algerialaisen, osmanien amiraaliksi ylentämän, merirosvon Ulutzalin osmanijoukot. Taistelu päättyi siihen, kun Juhana Itävaltalaisen joukot ajoivat osmanit Mánin niemimaalle. Karlowitzin rauhassa vuonna 1699 osmanien valtakunta tunnusti Venetsian oikeudet Elafónisokseen, mutta vuonna 1715 osmanit miehittivät saaren. Toinen Venetsian ja osmanien välinen meritaistelu Elafónisoksen edustalla käytiin vuonna 1717, kun venetsialaisamiraali Pizanis lähti hyökkäämään 33 aluksen laivastolla osmanien laivaston kimppuun, joka oli ankkuroituneena Sarakínikonlahdella. Laivastot kohtasivat Elafónisoksen länsirannikon edustan pienten Panagían saarten tuntumassa, jossa alkoi kahdeksan tuntia kestänyt ja venetsialaisten voittoon päättynyt taistelu. Seuraava meritaistelu venetsialaisten ja osmanien välillä saaren edustalla käytiin 20.–22. heinäkuuta 1718, kun Markantónis Diedoksen johtama 26 aluksesta muodostunut laivasto otti yhteen Souleiman Kotzan johtaman 36 aluksen osmanilaivaston kanssa. Tämäkin taistelu päättyi Venetsian voittoon.


title: Elafónisos

text: Kreikkalainen amiraali Lámpros Katsónis pelastautui aluksineen Elafónisokselle vuonna 1790 jouduttuaan osmanien ja algerialaisten alusten häiritsemäksi Ándroksella. Napoleon I lakkautti Venetsian tasavallan vuonna 1797 ja Campo Formion rauhassa Elafónisos päätyi Ranskan vallan alle. Elafónisoksesta tuli osa Napoleonin perustamaa Egean prefektuuria, johon kuuluivat myös Zákynthos, Kythera ja Antikythera. Sittemmin Elafónisos päätyi osaksi vuonna 1800 perustettua Septinsularin tasavaltaa (, ), joka oli puoli-itsenäinen Venäjän ja osmanien valtakunnan alaisuudessa. Heinäkuussa 1807 solmitussa Venäjän ja Ranskan välisessä Tilsitin sopimuksessa Elafónisos palautui takaisin Ranskan alaisuuteen. Jo vuonna 1809 saari joutui Britannian hallintaan. Elafónisos päätyi osaksi toisessa Pariisin rauhassa marraskuussa 1815 muodostettua Jooniansaarten yhdysvallat -nimistä () valtiota, joka oli Britannian protektoraatti.


title: Elafónisos

text: Kreikan vapaussodan aikana syksyllä 1821 Kytheran saarella sijaitsevan Karaváksen kylän asukkaat surmasivat 50 osmania, jonka jälkeen he lähtivät turvaan Elafónisokselle ja asettuivat sinne myös asumaan. Andréas Vókos Miaoúlis vastaanotti Kreikan merivoimien komentajuuden 11. helmikuuta 1822 Elafónisoksella. Saaresta tuli merivoimien tukikohta vapaussodan aikana, ja merivoimien laivasto vieraili saarella usein. Hydran saarelta lähtenyt merivoimien alus "Nireus" räjähti 12. kesäkuuta 1825 saaren edustalla ja surmasi 50 henkilöä laivalla. Britannian laivaston amiraali Edward Codrington, Venäjän keisarikunnan laivaston kontra-amiraali Lodewijk van Heiden ja Ranskan laivaston kontra-amiraali Henri de Rigny kokoontuivat Elafónisoksen Sarakínikonlahdella "Asia"-nimisen laivan kannella varhain aamulla 8. lokakuuta 1827 päättämään, että Egyptin kuninkaan pojan Ibrahim Pashan tuli lopettaa kaikki sotilaalliset toimet Kreikassa tai muuten liittoutuneet eli edellä mainitut laivastot hyökkäisivät hänen joukkojensa kimppuun, kuten tapahtuikin myöhemmin Navarinon taistelussa.


title: Elafónisos

text: Ioannis Kapodistrias julisti vuonna 1828 Elafónisoksen kuuluvan Kreikkaan "de facto", mutta silti se virallisesti kuului vielä Jooniansaarten yhdysvaltoihin. Brittiläinen komissaari () vieraili vuonna 1839 saarella ja vaikuttui Elafónisoksen satamasta ja strategisesta sijainnista, joten Britannia alkoi vaatia saarta hallintaansa. Britit myös vaativat, että saaren asukkaiden tulisi poistua saarelta. Saarta alettiin kuitenkin asuttaa enenevissä määrin 1830-luvun jälkeen, kun Mánin niemimaalta ja vastapäätä saarta sijaitsevalta alueelta alkoi muuttaa ihmisiä saarelle Kreikan hallituksen luvalla. Britannia luopui vaatimuksistaan, ja saari liitettiin 6. heinäkuuta 1850 yhdessä lännempänä sijaitsevan Sapiéntzan kanssa virallisesti Kreikkaa., Tämän jälkeen saarelle saapui lisää asukkaita mantereelta. Samana vuonna Kreikan merivoimat sai nujerrettua Elafónisosta vaivanneen merirosvouksen. Uudet asukkaat elättivät itsensä kalastuksella ja maata viljelemällä. Vielä nykyisinkin saarella on yksi Kreikan suurimmista kalastuslaivastoista. Toisen maailmansodan aikana vuonna 1940 Saksa miehitti saaren. Sodan aikana saarella oli useita tähystyspaikkoja, jotka tunnettiin nimellä "vígla" (). Näistä tarkkailtiin saarta lähestyviä aluksia, jotta asukkaita osattaisiin varoittaa. Esimerkiksi Elafónisoksen korkeimmalta kohdalta, Várdialta, paikallisväestö tähysti ilmahyökkäysten ja Saksan pikaveneiden varalta. Saksalla oli läheisessä Gýtheiossa laivastotukikohta. Sodan aikana saaren asukkaita piilotteli luoteisosan Maroudín alueen luolissa. Elafónisoksen talous kääntyi laskuun 1950- ja 1960-luvuilla ja monet asukkaat päätyivät muuttamaan joko pääkaupunkiin Ateenaan tai ulkomaille. Kallikrates-suunnitelman mukaan vuoden 2011 alusta lukien Elafónisoksen itsenäinen kyläkunta () muutettiin kunnaksi () ja saaresta tuli Lakonian prefektuurin sijasta osa Lakonian alueyksikköä.


title: Elafónisos

text: Elafónisoksen asukkaat saavat elantonsa muun muassa kalastuksesta, ja väestöstä 60 prosenttia on kalastajia. Saarella onkin yksi Kreikan suurimmista kalastuslaivastoista, ja saaren asukkaat tunnetaan puisten laivojen rakennustaidostaan. Saaren alukset, jotka enimmäkseen ovat puisia "trechantíri"-tyyppisiä (), soveltuvat rannikkoalueilla tapahtuvaan kalastukseen. Saarelaiset kalastavat Peloponnesoksen etelärannikolla sekä Kytheran ja Antikytheran vesillä. Kesäaikaan saarella vierailee ja majoittuu runsaasti matkailijoita. Saaren matkailukausi alkaa toukokuussa ja päättyy syyskuussa, ja eniten matkailijoita vierailee heinä–elokuussa.


title: Elafónisos

text: Elafónisokselta kulkee lauttoja Peloponnesoksen Poúntaan, Neápoliin ja Gýtheioon sekä Kytheran saarelle. Lisäksi saari kuuluu linjaan, johon kuuluvat Elafónisoksen lisäksi Ateenan kupeessa sijaitseva Pireus, eteläinen Peloponnesos, Kythera sekä Kreetan Kíssamos. Linjalla liikennöi joko lautta tai kantosiipialus. Matka-aika Poúntasta Elafónisokselle on kuusi minuuttia ja Neápolista puolestaan puoli tuntia. Lautta Poúntasta saarelle kulkee seitsemänä päivänä viikossa myös talvisin. Suurimman osan vuodesta lautta aloittaa liikennöinnin varhain aamulla, ja se päättyy melko myöhään. Saaren tiestö on kapeaa ja osin päällystämätöntä. Elafónisoksella liikutaan autolla, moottoripyörällä tai jalan. Linja-autoliikennettä saarella ei ole.


title: Elafónisos

text: Saaren nykyisen väestön juuret ovat enimmäkseen vastapäisellä mantereella, Mánin niemimaalla ja Kytheran saarella. Elafónisoksen saaren väkiluku oli vuoden 2011 väestönlaskennassa 1 024. Vuoden 2001 väestönlaskennassa saarella oli 732 asukasta. Vuoden 1991 väestönlaskennassa saaren väkiluku oli 725. Talviaikaan saaren väkiluku putoaa noin 400–450 asukkaaseen, mutta asukkaat palaavat kesäksi saarelle. Kesäaikaan saarella vierailee noin 5 000 ihmistä päivittäin.


title: Elafónisos

text: Elafónisoksessa toimii esikoulu (), kunnallinen peruskoulu () sekä lukio (), joiden kaikkien toiminnasta vastaa yhdeksän jäsentä käsittävä koululautakunta (). Koululautakunta huolehtii myös esimerkiksi koulurakennusten ylläpidosta.


title: Elafónisos

text: Elafónisoksessa toimii maalaisklinikka. Lähin terveyskeskus sijaitsee mantereen Neápolissa ja lähimmät sairaalat Spártissa ja Monemvasian kunnan Moláoissa. Saarella on myös apteekki.


title: Elafónisos

text: Elafónisoksen nähtävyyksiä ovat esimerkiksi saaren pohjoiskärjessä Kefalóskalon rannan pohjoispäässä sijaitseva vuosina 1852–1856 rakennettu ja vuonna 1862 kunnostettu Pyhän Spyridonin ("Ágios Spyrídon") kirkko. Kirkon vieressä on miltei romahtaneita tuulimyllyjä. Länsirannikon Káto Nisín kylässä on Panagían kirkko, joka sijaitsee paikalla, jossa on alun perin sijainnut Bysantin valtakaudella rakennettu kirkko. Panagían kirkko on kunnostettu vuonna 1928. Kirkosta 200 metriä länteen sijaitsee pienen mykeneläisen Panagían kaupungin hautausmaan jäänteet. Káto Nisístä on löydetty myös varhaiskristillisen hautausmaan jäänteitä. Kylässä sijaitsee mánilaista alkuperää olleiden Dimítrios ja Michaíl Meláksen vuonna 1863 rakentama linna, ja se edustaa saaren asuttamista mánilaisilla. Linna on kunnostettu vuonna 1993, ja avoinna yleisölle.


title: Elafónisos

text: Elafónisoksen saaren koillisrannikon edustalla sijaitsee pieni Pavlopétrin saari, jonka koillispuolella on mereen uponnut kalkoliittisen ja pronssikauden Pavlopétrin kaupunki. Kaikkiaan Pavlopétrin arkeologisella kohteella on kokoa kolme hehtaaria. Kaupungissa on esimerkiksi ollut teitä, temppeli sekä palatsi, jossa on neljä huonetta. Kaupunki mahdollisesti tuhoutui Santorínin tulivuoren purkauksen seurauksena noin vuonna 1500 eaa. Toinen mahdollinen ajankohta on vuoden 1000 eaa. tienoilla, jolloin kaupunki saattoi jäädä veden alle esimerkiksi maanjäristyksen seurauksena. Pavlopétrin saarella sen sijaan on säilynyt Rooman valtakunnan ja Bysantin aikaisia muurien jäänteitä.


title: Elafónisos

text: Saaren arkkitehtuuri on uudenaikaista, sillä saari asutettiin uudelleen 1800-luvulla. Saaren vanhat rakennukset on rakennettu kivestä, ja niissä on holvikaaren muotoiset oviaukot. Parvekkeiden kaiteet on tehty raudasta. Elafónisoksen uudempien rakennusten katot ovat kaltevia ja päällystetty tiilillä. Rakennusten ovet on valmistettu puusta ja ikkunanreunat maalattu kirkkain värein. Useissa rakennuksissa on puinen parveke, jolta on näkymä joko laiturille tai kadulle.


title: Elafónisos

text: Saarelle tyypillisiä ovat kalaruoat, kuten kalakeitto sekä grillattu mustekala, sillä enemmistö elafónisoslaisista saa elantonsa kalastuksesta. Perinteisiä ruokalajeja ovat myös hummerispagetti, "saitia" eli riisiä tomaatin, mintun ja sipulin kanssa sekä paistetut piirakat, joissa on täytteenä mausteita ja juustoa. Saarella on kahviloita ja ravintoloita, kuten esimerkiksi "ouzeríoita" eli niissä tarjoillaan perinteistä "ouzo"-nimistä alkoholijuomaa sekä "meze"-alkuruokalajitelmia. Elafónisoksen yöelämä on hiljaista, ja saarella on vain muutamia baareja.


title: Elafónisos

text: Elafónisoksen suojeluspyhimys on Pyhä Spyridon, jota juhlitaan 12. joulukuuta. "Panagíaa" eli Neitseen Marian kuolonuneen nukkumista juhlitaan 15. elokuuta. Elokuun lopussa saarella vietetään kymmenen päivän ajan ”kalastajafestivaalia”, sillä enemmistö saarelaisista saa elantonsa kalastuksesta. Saaren Kreikkaan liittämistä juhlitaan 6.–9. kesäkuuta.


title: Luettelo suolla kasvavista kasveista

text: Suokasveja ovat kasvit, jotka elävät suolla ja suomaisilla alueilla.


title: Viraltapano

text: Viraltapano on Suomessa virkamiehelle tuomittava erityisrangaistus. Sitä ei koskaan tuomita ainoana rangaistuksena.


title: Viraltapano

text: Jos virkamies, julkista luottamustehtävää hoitava henkilö tai julkista valtaa käyttävä henkilö tuomitaan elinkaudeksi vankeuteen, hänet on myös tuomittava pantavaksi viralta. Viraltapano on tuomittava myös, jos tällainen henkilö tuomitaan vähintään kahdeksi vuodeksi vankeuteen, ellei tuomioistuin katso hänen sopivan edelleen virkamieheksi tai hoitamaan julkista tehtävää. Jos henkilö tuomitaan kahta vuotta lyhyemmäksi ajaksi tahallisesta rikoksesta, hänet voidaan tuomita myös viraltapantavaksi, mikäli oikeus katsoo, ettei hän sovi virkamieheksi tai hoitamaan julkista tehtävää. Yleisillä vaaleilla valittua julkisyhteisön edustajiston jäsentä ei kuitenkaan saa tällä perusteella tuomita pantavaksi viralta tehtävästään. Näissä tapauksissa viraltapano käsittää sen viran ja julkisen tehtävän tai niiden virkojen ja julkisten tehtävien menettämisen, jotka tuomitulla tuomitsemishetkellä on.


title: Viraltapano

text: Suppeampana viraltapano on mainittu useimpien virkarikosten (rikoslaki 40. luku) lisärangaistuksena, jolloin se käsittää sen viran tai julkisen tehtävän menettämisen, jossa rikos tehtiin. Jos virkamies on siirtynyt uuteen vastaavanlaiseen virkaan, viraltapano käsittää tämän viran menettämisen.


title: Viraltapano

text: Neljässä edellisessä tilanteessa viraltapano on seuraamuksena harkinnanvarainen ja kahdessa törkeimmässä pakollinen.


title: Viraltapano

text: Vuoteen 1969 saakka virkamies voitiin viraltapanon ohella, rikoslain 2. luvun 11. pykälän mukaan, tuomita lisärangaistuksena "maan palvelukseen kelpaamattomaksi" vähintään yhdeksi ja enintään 15 vuodeksi. Tämä merkitsi sitä, että kyseistä henkilöä ei voitu rangaistusajan kuluessa nimittää tai valita mihinkään sellaiseen virkaan, toimeen tai tehtävään, jonka haltija oli rikoslain 2. luvun 14. pykälän mukaan virkamies.


title: Joukkuepeli

text: Joukkuepeli on urheilua, jossa useamman kuin yhden jäsenen muodostamat joukkueet kilpailevat toisiaan vastaan.


title: Joukkuepeli

text: Kesäolympialaisten 2012 ohjelmassa oli kuusi joukkuepeliä: jalkapallo, koripallo, käsipallo, lentopallo, maahockey ja vesipallo. Talviolympialaisten ohjelmassa ovat jääkiekko ja curling. Pesäpallo on Suomen kansallispeli.


title: Joukkuepeli

text: Monella ensisijaisesti yksilölajilla on myös joukkuekilpailu, kuten tenniksellä, purjehduksella, kelkkailulla ja soudulla. Joukkuekilpailuiksi kutsutaan lisäksi sellaisia yksilölajien kilpailumuotoja, joissa joukkueen tulokseen lasketaan yhteen joukkueen osanottajien henkilökohtaiset tulokset. Tällaisia kilpailumuotoja ovat esimerkiksi joukkuemäkihyppy, viestikilpailut, golfin Ryder Cup, ammunta, shakkiolympialaiset ja yleisurheilun Suomi–Ruotsi-maaottelu.


title: SN 1987A

text: SN 1987A oli läheisessä kääpiögalaksissa Suuressa Magellanin pilvessä (LMC), sen Tarantula-kaasusumussa, räjähtänyt tähti eli supernova.


title: SN 1987A

text: Supernova SN 1987A on 168 000 valovuoden etäisyydellä ja jo pian räjähdyksen jälkeen tunnistettiin, että räjähtänyt tähti oli ollut +12 magnitudin Sanduleak -69° 202, sininen superjättiläistähti. Tämä oli odottamatonta, koska tuolloisten käsitysten mukaan sinisten superjättiläisten ei pitänyt räjähtää supernovina.


title: SN 1987A

text: SN1987A:n löysivät ensiksi 24. helmikuuta 1987 Ian Shelton ja Oscar Duhalde Las Campanasin observatoriossa Chilessä sekä heistä riippumattomasti Albert Jones Uudessa Seelannissa. Supernova oli eteläisellä pallonpuoliskolla nähtävissä paljain silmin ja se kirkastui +2.9 magnitudin tähdeksi.


title: SN 1987A

text: Tämä oli Maata lähin ja paljain silmin havaittu supernova liki 400 vuoteen, sillä edellisen kerran supernovan paljain silmin löysi Johannes Kepler vuonna 1604 omasta galaksistamme.


title: SN 1987A

text:
Pian jälkeenpäin huomattiin että jo 3 tuntia ennen visuaalisia havaintoja supernovasta oli iskeytynyt yli parikymmenen neutriinon ryöppy eri puolilla maapalloa oleviin neutriinoilmaisimiin.
Klo 7.35 UT-aikaa Japanissa Kamiokande II-neutriinokammio havaitsi 11 antineutriinoa, Yhdysvalloissa IMB-neutriinokammio havaitsi 8 antineutriinoa ja Venäjällä Baksanin gallium-germanium-neutriinoteleskooppiin iskeytyi 5 antineutriinoa. Kaikki tämä tapahtui 13 sekunnin sisällä. Näistä neutriinohavainnoista saatiin ylärajat neutriinon massalle ja varaukselle.


title: SN 1987A

text: Supernovaa edeltänyt tähti oli aiemmin puhaltanut tähtituulena materiaa ympärilleen ja nyt se syttyi näkyviin renkaina kun supernovasta leviävä ultraviolettivälähdys ionisoi ne. Syttymisen viiveajasta ja renkaiden koosta voitiin laskea supernovan etäisyys trigonometrisesti.


title: SN 1987A

text: Vuonna 2001 räjähdyksessä leviävä supernova-aines törmäsi sisempään renkaaseen ja se kuumeni, kirkastui ja alkoi säteillä röntgensäteitä.


title: Zweites Buch

text: Zweites Buch (”Toinen kirja”) on nimitys Adolf Hitlerin vuonna 1928 sanelemalle kirjalle, jota ei julkaistu hänen elinaikanaan. Teoksessa Hitler täydensi ja tarkensi aiemmin "Taisteluni"-kirjassa esiintuomiaan näkemyksiään varsinkin Saksan ulkopolitiikasta ja tarpeellisista aluelaajennuksista. Oleellisia muutoksia hänen ajattelussaan ei kirjasta ilmene.


title: Zweites Buch

text: Virikkeenä kirjalle oli Saksan kansallismielisissä piireissä syntynyt paheksunta Italian fasistien pyrkimyksistä italialaistaa pääasiassa saksankielinen Etelä-Tirolin osavaltio. Hitlerin mielestä Saksan tuli olla valmis luopumaan aluevaatimuksistaan Etelä-Tiroliin, sillä liitto fasistisen Italian kanssa oli tarpeellinen. Hän katsoi tarpeelliseksi selvittää tarkemmin näkemystään, sillä keskustelu aiheesta oli noussut uudelleen ja poliittiset kilpailijat olivat syyttäneet häntä petturiksi. Teos laajeni käsittelemään muitakin kansainvälisen politiikan aiheita, muun muassa Yhdysvaltain talousmahtia. Hitler saneli käsikirjoituksen pikaisesti kesällä 1928 puolueensa kustannusjohtaja Max Amannille vieraillessaan Obersaltzbergissa, mutta sitä ei toimitettu julkaisukuntoon. Syyt tähän saattoivat olla taloudelliset; toistaiseksi huonosti myyneelle "Mein Kampfille" ei ehkä haluttu kilpailijaa.


title: Zweites Buch

text: Käsikirjoitusta säilytettiin Hitlerin elinaikana salaisessa paikassa eikä sen olemassaolosta kerrottu julkisuuteen. Toisen maailmansodan jälkeen se päätyi yhdysvaltalaisille ja julkaistiin lopulta saksaksi vuonna 1961.


title: Kuurinkynnään kansallispuisto

text: Kuurinkynnään kansallispuisto on luonnonsuojelualue Liettuassa ja Venäjällä, Itämeren kaakkoiskulmalla. Se kattaa osia lähes sata kilometriä pitkästä hiekkaisesta niemestä, Kuurinkynnäästä. Eteläosa niemimaasta kuuluu Venäjän Kaliningradin alueen Zelenogradskin piiriin ja on osa jo neuvostoaikana vuonna 1987 perustettua kansallispuistoa. Pohjoisosa kuuluu Liettuan Klaipėdan läänin Neringan kuntaan. Liettuassa kansallispuisto perustettiin vuonna 1991.


title: Kuurinkynnään kansallispuisto

text: Kansallispuistossa on neljä erillistä suojelualuetta. Puiston korkein dyyni Vecekrugas-dyyni sijaitsee Karvaiciain suojelualueella. Parnidisin alueella on liikkuvia, paljaita dyynejä. Niillä kävelevät ihmiset saavat aikaan pieniä maanvyöryjä, jotka madaltavat dyynejä. Siksi osalla alueesta liikkuminen on kiellettyä. Suurin osa niemimaasta on metsän peitossa. Osalle rantaviivasta istutetaan kaislikkoa estämään eroosiota.


title: Kuurinkynnään kansallispuisto

text: Kuurinkynnäs on Liettuan ja Venäjän yhteinen kohde Unescon maailmanperintölistalla. Se on suojeltu kulttuuriarvojensa takia esimerkkinä alueesta, jolla ihminen on vaikuttanut maisemaan.


title: Antônio Maria Mucciolo

text: Antônio Maria Mucciolo (1. toukokuuta 1923 Castel San Lorenzo – 29. syyskuuta 2012) oli italialaissyntyinen, Brasiliassa uransa luonut roomalaiskatolinen arkkipiispa. Hänet vihittiin papiksi brasilialaiseen Sorocaban hiippakuntaan 4. marraskuuta 1949 ja nimitettiin Barretosin hiippakunnan johtoon 26. toukokuuta 1977. Piispaksi vihkiminen seurasi 15. elokuuta. Pääkonsekraattorina toimi Carmine Rocco, jota avustivat José Melhado Campos ja José Varani.


title: Antônio Maria Mucciolo

text: 30. toukokuuta 1989 Mucciolo sai nimityksen Botucatun arkkipiispaksi, jona hän toimi, kunnes jäi eläkkeelle 7. kesäkuuta 2000.


title: Pedro Fré

text: Pedro Fré (30. elokuuta 1924 Cerquilho – 3. huhtikuuta 2014) oli brasilialainen roomalaiskatolinen piispa. Hänet vihittiin redemptoristien papiksi 27. joulukuuta 1950 ja nimitettiin Corumbán hiippakunnan johtoon 28. lokakuuta 1985. Piispaksi konsekroinnin suoritti 5. tammikuuta 1986 Carlo Furno, jota avustivat Geraldo María de Morais Penido ja Ladislau Paz.


title: Pedro Fré

text: 2. joulukuuta 1989 Fré sai nimityksen Barretosin piispaksi, jona hän toimi, kunnes jäi eläkkeelle 20. joulukuuta 2000.


title: Luettelo Ranskan Polynesian kunnista

text: Tämä on luettelo Ranskan Polynesian kunnista. Hallintoalueella on 48 kuntaa.


title: Freddy Jesús Fuenmayor Suárez

text: Freddy Jesús Fuenmayor Suárez (s. 6. marraskuuta 1949 Maracaibo) on venezuelalainen roomalaiskatolinen piispa. Hänet vihittiin papiksi Los Tequesin hiippakuntaan 3. huhtikuuta 1976 ja nimitettiin Cabimasin piispaksi 12. maaliskuuta 1994. Piispaksi konsekroinnin suoritti 23. huhtikuuta Pío Bello Ricardo, jota avustivat Ramón Ovidio Pérez Morales ja Mario del Valle Moronta Rodríguez.


title: Freddy Jesús Fuenmayor Suárez

text: Fuenmayor Suárez sai 30. joulukuuta 2004 nimityksen Los Tequesin hiippakunnan johtoon.


title: Gílio Felício

text: Gílio Felício (s. 11. marraskuuta 1949 Sério) on brasilialainen roomalaiskatolinen piispa. Hänet vihittiin papiksi Santa Cruz do Sulin hiippakuntaan 11. marraskuuta 1979 ja nimitettiin Säo Salvador da Bahian arkkihiippakunnan vihkipiispaksi sekä Illiberin titulaaripiispaksi 21. tammikuuta 1998. Piispaksi vihkiminen seurasi 3. toukokuuta. Pääkonsekraattorina toimi Lucas Moreira Neves, jota avustivat Aloísio Sinésio Bohn ja José Maria Pires.


title: Gílio Felício

text: Felício sai 11. joulukuuta 2002 nimityksen Bagén hiippakunnan johtoon, ja hänet asetettiin virkaansa 9. maaliskuuta 2003.


title: Gerald Isaac Lobo

text: Gerald Isaac Lobo (s. 12. marraskuuta 1949) on intialainen roomalaiskatolinen piispa. Hänet vihittiin papiksi 5. toukokuuta 1977 ja nimitettiin Shimogan hiippakunnan johtoon 3. joulukuuta 1999. Piispaksi vihkiminen seurasi 20. maaliskuuta 2000. Pääkonsekraattorina toimi Ignatius Paul Pinto, jota avustivat Aloysius Paul D'Souza ja John Baptist Sequeira.


title: Makarska

text: Makarska (:; ) on kaupunki Split-Dalmatian läänissä Kroatiassa. Makarskassa asuu 13 716 ihmistä , joista kroateja 13 007.


title: Makarska

text: Makarskan keskilämpötila on 17,1 °C ja vuotuinen sademäärä 1 409,4 mm.


title: Eamonn Oliver Walsh

text: Eamonn Oliver Walsh (s. 1. syyskuuta 1944) on irlantilainen roomalaiskatolinen piispa. Hänet vihittiin papiksi Dublinin arkkihiippakuntaan 13. huhtikuuta 1969 ja nimitettiin sen vihkipiispaksi sekä Elmhaman titualaripiispaksi 7. maaliskuuta 1990. Piispaksi vihkiminen seurasi 22. huhtikuuta. Pääkonsekraattorian toimi Desmond Connell, jota avustivat Emanuele Gerada ja James Kavanagh.


title: Eamonn Oliver Walsh

text: Arkkihiippakunnassa tapahtuneeseen lasten hyväksikäyttöön liittyneet Murphy-tutkimukset johtivat Walshin ja toisen vihkipiispan, Raymond Fieldin, eroanomuksiin, jotka paavi Benediktus XVI kuitenkin hylkäsi vuonna 2010.


title: Célio de Oliveira Goulart

text: Célio de Oliveira Goulart (14. syyskuuta 1944 Piracema, Minas Gerais – 19. tammikuuta 2018 São João del-Rei, Minas Gerais) oli brasilialainen roomalaiskatolinen piispa. Hänestä tuli fransiskaani 2. helmikuuta 1968, ja hän sai pappisvihkimyksensä 12. heinäkuuta 1969. Hänet nimitettiin Leopoldinan hiippakunnan johtoon 24. kesäkuuta 1998, ja piispaksi vihkiminen seurasi 28. elokuuta. Pääkonsekraattorina toimi Paulo Lopes de Faria, jota avustivat Diogo Reesink ja José Belvino do Nascimento.


title: Célio de Oliveira Goulart

text: De Oliveira Goulart sai 9. heinäkuuta 2003 nimityksen Cachoeiro do Itapemirimin ja 26. toukokuuta 2010 São João del Rein piispaksi, joksi hänet asetettiin 17. heinäkuuta.


title: José Belvino do Nascimento

text: José Belvino do Nascimento (29. joulukuuta 1932 – 8. tammikuuta 2019) oli brasilialainen roomalaiskatolinen piispa. Hänet vihittiin papiksi 2. joulukuuta 1956 ja nimitettiin Itumbiaran hiippakunnan johtoon 27. kesäkuuta 1981. Piispaksi konsekroinnin suoritti 29. syyskuuta Oscar de Oliveira, jota avustivat José de Lima ja Hélio Gonçalves Heleno.


title: José Belvino do Nascimento

text: Belvino do Nascimento sai 6. helmikuuta 1987 nimityksen Patos de Minasin koadjuuttoripiispaksi ja 27. helmikuuta 1989 Divinópolisin piispaksi, joksi hänet asetettiin 5. huhtikuuta.


title: José Belvino do Nascimento

text: Belvino do Nascimento jäi eläkkeelle 11. helmikuuta 2009.


title: Supetar

text: Supetar () on kaupunki Bračn saarella Split-Dalmatian läänissä Kroatiassa. Asukkaita Supetarissa on 3 889.


title: Jonathan Hivert

text:
hel
Jonathan Hivert (s. 23. maaliskuuta 1985 Chambray-lès-Tours) on ranskalainen maantiepyöräilijä. Hän aloitti ammattilaisuransa Crédit Agricole -tallissa 2006–2008, edusti Skil-Shimano-joukkuetta 2009, Saur-Sojasun-tallia 2011–2012, Sojasun-joukkuetta 2013, Belkin Pro Cycling Teamia 2014, Bretagne-Séché Environnement / Fortuneo-Vital Concept -joukkuetta 2015–2016 ja on vuodesta 2017 kilpaillut Direct Énergie -tallissa.


title: Jonathan Hivert

text: Lähteet: Cyclingbase, Cycling Archives


title: Intian itsenäisyysliike

text: Intian itsenäisyysliike käsittää liikkeitä, filosofioita ja poliittisia organisaatioita joiden päämääränä oli ensin päättää Englannin Itä-Intian kauppakomppanian ja myöhemmin brittihallinto nykyisten Intian, Bangladeshin, Pakistanin ja Myanmarin alueella. Itsenäisyysliikkeen aikana järjestettiin moninaisia kansallisia ja alueellisia kampanjoita, agitaatioita sekä rauhanomaisia että väkivaltaisia pyrkimyksiä itsenäisyyteen.


title: Intian itsenäisyysliike

text: Rammohan Roy kehitti modernin koulutusjärjestelmän Intiaan. Swami Vivekananda vei maan rikasta kulttuuria länteen 1800-luvun lopulla. Moni maan 1800- ja 1900-lukujen poliittisista johtajista, mukaan lukien Mahatma Gandhi ja Netaji Subhas Chandra Bose, saivat vaikutteita Vivekanandan opeista. Itsenäisyystaistelun viime vaiheet 1920-luvulta eteenpäin käsittivät Gandhin väkivallattoman vastarinnan ja kansalaistottelemattomuuden periaatteita sekä Muhammad Ali Jinnahin perustuslaillisen taistelun vähemmistöjen oikeuksista ja lukuisia muita kampanjoita.


title: Liège–Bastogne–Liège 2012

text: Liège–Bastogne–Liège 2012 oli järjestyksessään 98. maantiepyöräilyn Liège–Bastogne–Liège-kilpailu. Se käytiin 257,5 kilometrin reitillä Liègestä Bastognen kautta Ans'iin 22. huhtikuuta 2012. Maksim Iglinski voitti kilpailun ohitettuaan irtiotossa olleen Vincenzo Nibalin runsas kilometri ennen maalia. Enrico Gasparotto sijoittui kolmanneksi.


title: Liège–Bastogne–Liège 2012

text:
Lähde: Cyclingnews
Kilpailussa olivat mukana seuraavat 25 joukkuetta:


title: Porin Veto

text: Porin Veto on vuonna 1933 perustettu urheiluseura. Sen lajivalikoimaan kuuluvat nykyään voimistelu, kuntolentopallo ja muita kuntourheilulajeja. Aikaisemmin Porin Vedon ohjelmaan on kuulunut myös muita palloilulajeja.


title: Porin Veto

text: Jalkapalloa Porin Veto pelasi parhaimmillaan kolmanneksi korkeimmalla sarjatasolla "Aluesarjassa" 1950- ja 1960-lukujen vaihteessa. Pesäpallossa Veto esiintyi vuosina 1949 – 1959 Suomensarjassa, joka tuolloin oli Mestaruussarjan jälkeen toiseksi korkein sarjataso.


title: Porin Veto

text: Porin Vedon menestyksekkäin palloilulaji oli koripallo. Miesten edustusjoukkue pelasi SM-sarjassa yhteensä viisi kautta; 1952, 1960, 1962, 1962/1963 ja 1964/1965. Vedon naisten joukkue oli yksi 1940- ja 1950-lukujen parhaita seuroja Suomessa. Se voitti yhden Suomen mestaruuden ja kolme SM-hopeaa.


title: Porin Veto

text: Kotiottelunsa Veto pelasi aluksi Rautatienpuistokadulla sijainneessa Poikien ammattikoulun salissa, joka nykyään toimii Palmgren-opiston konserttitilana sekä myöhemmin Porin suomalaisen yhteislyseon salissa.


title: Porin Veto

text: Nimekkäin seurassa esiintynyt koripalloilija on valmentajalegenda Eero Saarinen, joka aloitti pääsarjauransa Vedossa kaudella 1964/1965. Myös Pekka Markkanen on Porin Vedon kasvatti.


title: Judon Euroopan-mestaruuskilpailut 2012

text: Judon Euroopan-mestaruuskilpailut 2012 olivat järjestyksessään 61. judon Euroopan-mestaruuskilpailut. Ne käytiin Traktor Arenalla Tšeljabinskissä, Venäjällä 26.–29. huhtikuuta 2012. Kilpailujen ohjelmassa oli seitsemän painoluokkaa ja joukkuekilpailu sekä miehille että naisille.


title: Judon Euroopan-mestaruuskilpailut 2012

text: Lähde: eurojudo2012.ru


title: Con Conrad

text: Conrad K. Dober, paremmin tunnettu taiteilijanimellään Con Conrad (18. kesäkuuta 1891 New York – 28. syyskuuta 1938 Van Nuys), oli yhdysvaltalainen populaarimusiikin säveltäjä.


title: Con Conrad

text: Conrad oppi nuorena soittamaan pianoa ja aloitti uransa säestämällä mykkäelokuvia Harlemissa. Hän esiintyi myöhemmin myös vaudevillessä ja pääsi esiintyjäryhmän mukana kiertueelle Eurooppaan ja eri puolille Yhdysvaltoja. Laulunkirjoittajana hänen ensimmäinen julkaisunsa oli vuoden 1912 ”Down in Dear Old New Orleans”. Ammatikseen hän alkoi kirjoittaa lauluja vuonna 1918. Hänen ensimmäinen hittinsä oli vuoden 1920 ”Margie”, jota seurasivat muun muassa ”Singin’ the Blues”, ”Ma, He’s Making Eyes at Me” ja ”Memory Lane”.


title: Con Conrad

text: Vuodesta 1923 1920-luvun loppupuolelle Conrad sävelsi musiikkia Broadway-tuotantoihin. Hänen musiikkiaan esitettiin muun muassa näytelmissä "Moonlight", "Betty Lee", "Kitty’s Kisses", "Americana" ja "Take the Air". 1920-luvun lopulla hän muutti Hollywoodiin, jossa oli alkamassa äänielokuvan aikakausi. Hän osallistui useiden elokuvien musiikin tekemiseen. Conrad ja Herb Magidson voittivat vuonna 1934 ensimmäisinä parhaan laulun Oscar-palkinnon elokuvaan "Continental – hupainen avioero" kirjoittamallaan kappaleella ”The Continental”.


title: Con Conrad

text: Conrad kuoli Van Nuysissa, Kaliforniassa vuonna 1938.


title: Roger Cook

text: Roger Frederick Cook (s. 19. elokuuta 1940 Bristol) on englantilainen muusikko ja laulunkirjoittaja.


title: Roger Cook

text: Cook aloitti laulamisen kirkkokuorossa ollessaan 11-vuotias. Ensimmäisen oman kappaleensa hän kirjoitti vuonna 1958. Hän esiintyi nuoruudessaan lauluyhtyeissä ja nauhoitti 1950-luvun lopulla The Sapphires -ryhmän kanssa. Hän lauloi myös The Londons -yhtyeessä, duona Jill Stevensin kanssa ja myöhemmin liittyi yhtyeeseen The Kestrels, jossa tutustui bristolilaiseen laulunkirjoittaja Roger Greenawayhin.


title: Roger Cook

text: Cook ja Greenaway alkoivat kirjoittaa musiikkia yhdessä vuonna 1965. The Fortunes -yhtye nosti heidän ”You’ve Got Your Troubles” -kappaleensa Britannian ja Yhdysvaltojen top 10:een. Yhtye nauhoitti myöhemmin myös Cookin ja Greenawayn sävellyksen ”This Golden Ring”. Vuonna 1966 Cook ja Greenaway nauhoittivat David and Jonathan -nimisenä lauluduona menestyneen cover-version The Beatlesin kappaleesta ”Michelle”. He nauhoittivat samana vuonna myös oman kappaleensa ”Lovers of the World Unite”, josta tuli hitti Britanniassa. He lopettivat David and Jonathan -nimellä esiintymisen vuonna 1968.


title: Roger Cook

text: Cook nauhoitti 1960-luvun lopulla sooloartistina nimellä Roger James Cooke. Hän lauloi myös Blue Mink -yhtyeessä vuodesta 1969 lähtien ja kirjoitti yhä musiikkia muille artisteille yhdessä Greenawayn kanssa. Muun muassa White Plainsin ”My Baby Loves Lovin’” ja Andy Williamsin ”Home Lovin’ Man” muodostuivat hiteiksi Britanniassa.


title: Roger Cook

text: Cookin ja Greenawayn vuonna 1971 Coca-Colalle tekemä mainossävellys ”I’d Like to Teach the World to Sing (In Perfect Harmony)” nousi New Seekersin esittämänä Britannian listaykköseksi. Kappaleen nauhoitti myös The Hillside Singers. Seuraavana vuonna Cook ja Greenaway saavuttivat uransa suurimman menestyksen Yhdysvalloissa The Holliesin esittämällä ja yhtyeen laulaja Allan Clarken kanssa kirjoitetulla kappaleella ”Long Cool Woman (in a Black Dress)”.


title: Roger Cook

text: Vuonna 1975 Cook lopetti yhteistyön Greenawayn kanssa ja muutti Yhdysvaltoihin. Hän innostui Nashvillessä countrymusiikista ja kirjoitti Bobby Woodin kanssa Crystal Gaylelle listaykköseksi nousseen laulun ”Talking in Your Sleep” vuonna 1978. Vuonna 1980 Don Williams nosti Cookin ja Sam Hoganin kirjoittaman kappaleen ”I Believe in You” country-listan kärkeen. Cook kirjoitti Williamsille myös kappaleet ”Miracles” ja ”Love Is on a Roll”, joista jälkimmäinen nousi listaykköseksi vuonna 1983. Cook kuitenkin kirjoitti yhä vähemmän musiikkia 1980-luvun lopulle tultaessa.


title: Roger Cook

text: Cook julkaisi kitaristi-laulaja Hugh Cornwellin ja kitariti Andy Westin kanssa albumin "CCW" vuonna 1992. Vuonna 1997 hän kirjoitti Eddie Killagonin kanssa hittikappaleen ”One Night at a Time” laulaja George Straitille.


title: Roger Cook

text: Cook valittiin vuonna 1997 ensimmäisenä englantilaisena Nashville Songwriters Hall of Fameen, ja vuonna 2009 hänet ja Roger Greenaway valittiin Songwriters Hall of Fameen.


title: Roger Greenaway

text: Roger Greenaway (s. 23. elokuuta 1938 Bristol) on englantilainen muusikko ja lauluntekijä, joka tunnetaan etenkin yhteistyöstään Roger Cookin kanssa.


title: Roger Greenaway

text: Greenaway aloitti muusikon uransa varusmiespalveluksen suorittamisen jälkeen bristolilaisissa lauluyhtyeissä The Beltonaires ja The Kestrels. Jälkimmäisessä yhtyeessä hän tapasi Roger Cookin, jonka kanssa hän alkoi kirjoittaa kappaleita toisille esittäjille. Birminghamilainen yhtye The Fortunes nauhoitti Cookin ja Greenawayn kappaleen ”You’ve Got Your Troubles” (1965), ”This Golden Ring” (1966) ja ”Freedom Come Freedom Go”. Samaan aikaan Cook ja Greenaway alkoivat nauhoittaa lauluduona nimellä David and Jonathan. Heidän cover-versionsa The Beatlesin kappaleesta ”Michelle” nousi hitiksi vuonna 1966. Toinen duon hitti oli heidän itse säveltämänsä ”Lovers of the World Unite”, joka nousi Britanniassa top 10:een. David and Jonathanin lisäksi Greenaway on esiintynyt laulajana yhtyeissä Brotherhood of Man ja The Pipkins.


title: Roger Greenaway

text: Greenaway kirjoitti Cookin ja muiden lauluntekijöiden kanssa kappaleita muun muassa Gene Pitneylle, Engelbert Humperdinckille ja Andy Williamsille. Hän teki myös mainoslauluja televisioon. Suosituimmaksi hänen tekemistään mainoskappaleista – ja samalla Cookin ja Greenawayn uran menestyneimmäksi sävellykseksi – nousi Coca-Colan mainosmusiikiksi kirjoitettu ”I’d Like to Teach the World to Sing (In Perfect Harmony)” vuonna 1971. Kappaleen ovat nauhoittaneet Hillside Singers ja New Seekers ja sitä on myyty yhteensä yli 10 miljoonaa kappaletta. Greenaway teki mainoslauluja myös muun muassa Jacob’s Club -keksimerkille, ASDA-tavarataloketjulle ja British Gasille.


title: Roger Greenaway

text: 1970-luvulla Greenaway ja Cook kirjoittivat musiikkia muun muassa The Holliesille (”Long Cool Woman (in a Black Dress)”, 1971), The Driftersille ja David Dundasille. Greenaway työskenteli myös musiikkituottajana.


title: Roger Greenaway

text: Roger Cook muutti Yhdysvaltoihin 1970-luvun puolivälissä. Yhteistyön päättymisen jälkeen Greenaway on säveltänyt Tom Jonesille kappaleen ”Say You’ll Stay Until Tomorrow” ja Crystal Gaylelle ”It’s Like We Never Said Goodbye”. 1980-luvulta eteenpäin hän ei enää ole säveltänyt aktiivisesti. Hän on toiminut Britannian Performing Right Societyn johtokunnan puhemiehenä ja yhdysvaltalaisen ASCAPin varatoimitusjohtajana.


title: Roger Greenaway

text: Greenawayn tuotannosta on suomennettu useita kappaleita. Hänen sävellyksensä ”Every Little Move She Makes” tunnetaan suomeksi nimellä ”Elämältä kaiken sain” (suom. san. Vexi Salmi).


title: Eau Clairen piirikunta

text: Eau Claire on piirikunta Yhdysvaltojen Wisconsinin osavaltiossa. Sen hallinnollinen keskus on Eau Claire. Piirikunnan asukasmäärä on 98 736 (2010).


title: WLM-Organ

text: WLM-Organ Oy oli suomalainen yritys, joka valmisti WLM-merkkisiä sähköurkuja Karkkilassa vuosina 1972–1984.


title: WLM-Organ

text: Yrityksen ja tuotteiden nimi muodostui perustajien Alf Wagerin, Jorma Laulumaan ja Olli Moision sukunimien alkukirjaimista. Laulumaa ja Moisio työskentelivät yhdessä Kouvolan urkutehtaalla ja miettivät jo silloin elektroniikan käyttömahdollisuuksia ja sähköurkujen suunnittelua. Alf Wager oli tunnettu viihdepianistina ja jo 1950-luvun lopulla alkaneesta piano- ja musiikkikauppiaan urastaan.


title: WLM-Organ

text: Yritykseen saatiin mukaan tulevaksi jakelijaksi Wager-Musiikin lisäksi Tampereen Musiikki, ja rahoittajaksi tuli pankkien omistama pääomasijoitusyhtiö Sponsor.


title: WLM-Organ

text: Moisio irtautui pian WLM-Organista ja perusti oman OWG Trading Ky -nimisen yrityksen, joka 1970-luvun loppupuolella rakensi Walton-merkkisiä sähköurkuja aluksi Karjaalla, sitten Saarijärvellä. Tuotekehittelijänä WLM-Organ Oy:ssä oli mukana diplomi-insinööri Reino Urala ja toimitusjohtajana Jukka Pelkonen.


title: WLM-Organ

text: WLM-sähköurut perustuivat keksintöön, jossa erityisesti Hammond-uruille tyypillisiä, sähkömekaanisten äänipyörien (tonewheel) tuottamia puhtaan siniaallon muotoisia perusääniä kyettiin tuottamaan edullisemmin elektronisesti MOS- ja CMOS-mikropiirien avulla. WLM-uruissa voitiin elektronisesti tuottaa myös muita sähköurkujen sointi-ihanteena ollutta Hammond-soundia matkivia efektejä, kuten äänien alukeklikkejä (key-click) eli "perkussiota" ja äänen säröytymistä vahvistimen yliohjautumisen seurauksena. WLM-urkujen äänikertojen ja muiden ääniominaisuuksien säätö toteutettiin sekin Hammond-uruista tutuilla liukutangoilla (drawbar). Oktaaviäänikertojen liukutangot olivat valkoisia, kvintti- ja terssiäänikertojen liukutangot mustia. Doppler-ilmiöön perustuva äänen huojuntaefekti oli toteutettu Leslie-laitteen kaltaisella, kahdella eri nopeudella pyörivällä kaiuttimella.


title: WLM-Organ

text: WLM-Organ Oy merkittiin kaupparekisteriin toukokuussa 1972 alun perin Sähköurkuteollisuus Oy:n nimellä, kotipaikkanaan Espoo. Jo vuosina 1971–1972 valmistuivat ensimmäiset kuutisenkymmentä WLM-urkujen mallikappaletta. Yrityksen palveluksessa toimi tuolloin seitsemän henkilöä. Yrityksen toiminta-ajatuksen osoittauduttua elinvoimaiseksi sen omistuspohjaa laajennettiin, ja useiden pankkien omistama Sponsor Oy tuli yhtiön pääosakkaaksi vuonna 1973. Oma tehdas perustettiin Karkkilaan.


title: WLM-Organ

text: WLM pyrki innovatiivisuuteen muussakin kuin urkujensa äänitekniikassa. Kokoontaitettavaan, kulmistaan metallivahvisteiseen koteloon sijoitetut WLM Hit- ja Trip-mallit oli tarkoitettu helpottamaan soittimen kantamista ja säästämään tilaa kuljetuksissa. Tämä oli keikkakäytössä todellinen innovaatio verrattuna erityisesti Hammond-urkujen tyylihuonekalua muistuttaviin, herkästi naarmuuntuviin jalopuukoteloihin.


title: WLM-Organ

text: WLM-urut saivat 1970-luvun puolessavälissä hinnoittelunsa ansiosta varsin hyvän markkinaosuuden Suomessa. Vuonna 1977 markkinajohtaja oli Musiikki-Fazerin maahantuoma Yamaha 45 prosentin osuudella, toisena Erkki Ertaman perustama Musiikki-Ertama Oy maahantuomallaan italialaisella Galanti-mallistolla (35 %). Kolmanneksi myydyin merkki oli WLM viiden prosentin osuudella. Hammondin markkinaosuus vuonna 1977 Suomessa oli 2 prosenttia. Vientimarkkinointiakin tunnusteltiin, mutta tulokset jäivät vähäisiksi. 1980-luvun alkuvuosien kuluessa yrityksen toiminta hiljeni sähköurkujen kysynnän hiipuessa ja loppui kokonaan 1984.


title: WLM-Organ

text: WLM Mega oli yhtiön ensimmäinen malli, jota valmistettiin ilmeisesti vuodesta 1972 alkaen yhteensä 60 kappaletta. Jalopuuviilutetussa kotelossaan Mega on runsaasti varusteltu "lippulaivamalli", jossa on kaksi 5-oktaavista sormiota, 17 koskettimen jalkio sekä lähes 50 liukutankoa, joilla säädettiin äänikertojen lisäksi myös vibratoa ja perkussiota. Vuonna 1973 WLM-Organ Oy lahjoitti markkinointitarkoituksessa WLM Mega -urut Tasavallan Presidentti -yhtyeen käyttöön.


title: WLM-Organ

text: WLM A61 (Musa-lehden mainoksessa nimellä WLM 61A) oli Megan seuraajamalli, joka herätti kiinnostusta muun muassa Frankfurtin musiikkimessuilla. Se suunniteltiin lähinnä kotisoittimeksi, mutta tarpeeksi kestäväksi myös ammattikäyttöön.


title: WLM-Organ

text: WLM Trip oli A61-mallista kehitetty iso kokoontaittuvalla, metallivahvisteisella kuljetuskotelolla varustettu keikkamalli, jossa on kaksi viisioktaavista sormiota muttei jalkiota, kaikulaitetta eikä sisäänrakennettua kaiutinjärjestelmää. Kotelo suunniteltiin yhteistyössä orkesterilaitteiden suunnittelija Matti Sarapaltion (MS-Audiotron) kanssa. Soittimeen kuuluu erillinen paisutinpedaali. Trip-mallissa on kahdet rinnakkaiset liukurekisterit ylä- ja alasormioille, joilla on omat voimakkuudensäätimet. Perkussio on yläsormiolla käytössä molemmille liukurekistereille, kun taas alempaan manuaaliin ei saa perkussiota lainkaan. Yläsormion äänikerrat ovat 16', 8', 5 1/3', 4', 2 2/3', 2', 1 3/5', 1 1/3' ja 1'. Alasormion molemmissa liukurekistereissä on 16', 8', 4', 2 2/3', 2' ja 1' äänikerrat.


title: WLM-Organ

text: WLM Hit oli toinen kokoontaittuvalla kuljetuskotelolla varustettu "orkesteriurku" eli keikkamalli. Hit-mallissa on Trip-mallia kapeammat sormiot (4 oktaavia) ja liukutankojen lisäksi seitsemän esiasetusta (preset), kukin oman hipaisunäppäimen takana. Laitteen paino oli 60 kg, kun kotikäyttöön tarkoitetut WLM Beat -jalopuukotelomallit painoivat noin 70 kg. Kuljetusasennossa Hit-uruista muodostui 122 x 34 x 73 cm kokoinen, kulmistaan metallivahvisteinen puulaatikko. Hit-mallin voi hankkia myös ilman jalkiota, joka kytkettiin laitteeseen erillisellä liitännällä.


title: WLM-Organ

text: WLM Beat -nimellä WLM-Organ valmisti koti- ja opetuskäyttöön tarkoitettua mallisarjaa, joiden jalopuuviilukotelosta löytyi kahden sormion ja jalkion lisäksi muun muassa rytmikone. Perusmallissa WLM Beat 44 R on kavennetut sormiot, vähäinen määrä äänikertoja (5 ylä- ja 4 alasormiolla) sekä pienitehoinen vahvistin ilman pyörivää Leslie-laitetta.


title: WLM-Organ

text: WLM Beat 4900 RPLA 55 oli malliston monipuolisin soitin, jossa oli kaikki saatavilla olleet lisävarusteet. Mallissa on sisäänrakennettu Leslie-kaiutin, jonka nopeutta voidaan säätää hidas/seis/nopea kuten ulkoisissakin Leslie-laitteissa on tapana. Koskettimia on kummassakin sormiossa neljä oktaavia ja jalkiossa yksi. Liukutankorekistereitä eli äänikertoja on yläsormiolla yhdeksän, alasormiolla kuusi ja jalkiolla neljä. Yläsormiolle käytössä olevalla perkussionilla on 7 eri äänikertaa sekä perkussion pituuden portaaton säätö. Liukutankojen lisäksi tässä mallissa on seitsemän esiasetusta. Mallissa on myös kitaravahvistimista tuttu kuiva jousikaikulaite.


title: WLM-Organ

text: WLM-urkujen rytmikoneessa oli valittavissa bossa nova, beguine, rumba, jazz, jazz-valssi, valssi, 5/4-rytmi, beat, swing, rock ja tango. Beat-malleissa rytmilaite kytkeytyy päälle ja pois paisutinpolkimen yhteydessä olevasta jalkakytkimestä. Autochords-ominaisuus rytmittää alasormiolla soitettuja sointuja valitun rytmin mukaan. Tuolloin suurena pidetyn muistikapasiteetin (64 bittiä) ansiosta sama rytmikuvio toistui vasta 4 tahdin välein.WLM:n eri mallisarjoista on vaikea antaa täsmällistä ja kattavaa kuvaa. Samallakin mallimerkinnällä myydyt laitteet saattoivat muuttua toiminnoiltaan ja komponenttiratkaisuiltaan tuotantosarjan edetessä. WLM-Organ valmisti myös räätälöityjä yksittäismalleja tilaajan mieltymysten mukaan.


title: WLM-Organ

text: Herbie Hancockin vuonna 1980 julkaiseman "Monster"-albumin tiedoissa mainitaan hänen soittavan levyllä monien muiden kosketinsoitinten ohella myös WLM-urkuja. Suomessa WLM-urkuja käyttivät levytyksissään ainakin Lasse Mårtenson (mm. kappaleella "Piippu ja minä") sekä Aarno Raninen LP-levyillä "Suosikkisäveliä sähköuruilla" (TopHits EALP 232) ja "Credo – Minä uskon" (RCA Victor – YFPL 1-851).


title: WLM-Organ

text: WLM-urkuja kuullaan ja nähdään Aki Kaurismäen elokuvan "Varjoja paratiisissa" (1986) alun ravintolakohtauksessa noin 13 minuutin kohdalla.


title: Juhani Laisi

text: Juhani Laisi (s. 25. marraskuuta 1951 Vehkalahti) on aikido-opettaja. Laisi on aloittanut aikidon harjoittelun Helsingin Meido-kanilla 70-luvun alussa. Helsingissä aikido-treenejä ohjasi tuolloin Ismo Päiviö. Laisi graduoi Ichimura-senseille aikidon shodanin 1975, nidanin 1977 ja sandanin 1980 ja Kobayashi-senseille yondanin 1989. Vuonna 2010 Laisille myönnettiin ensimmäisenä suomalaisena aikidokana shihan-arvonimi. Japanin Hombu-dojolla 12. tammikuussa 2014 pidetyssä Kagamibiraki-seremoniassa Juhani Laisi sai aikikai-aikidossa 7.danin vyöarvon. Juhani Laisi on myös Suomen nk. "Grand Old Man". Hän on toinen Suomen shihan-tasoisista aikido-opettajista ja ainoa, jolle on myönnetty korkea 7. danin arvo. Aikidon ammattilaisena hän opettaa kahdessa seurassa ja sen lisäksi jatkuvasti aikidoseminaareissa Suomessa ja ulkomailla.


title: Laitilan Jyske

text: Laitilan Jyske r.y. (LaJy) on vuonna 1911 Laitilassa perustettu urheiluseura. Jyske on yleisseura, jossa voi harrastaa monia eri lajeja kuntoliikunnasta kilpaurheiluun. Lajijaostoja seurassa on yksitoista ja jäseniä seurassa on noin 1 200. Virallisina lajeina seurassa ovat hiihto, jalkapallo, jääurheilu, koripallo, pesäpallo, salibandy, suunnistus, uinti ja yleisurheilu. Lisäksi seuralla on naisjaosto ja sen alaisuudessa toimii urheilukoulu.


title: Laitilan Jyske

text: Pesäpallossa Laitilan Jyskeen naisten edustusjoukkue pelaa kaudella 2014 Suomen toiseksi korkeimmalla sarjatasolla: Ykköspesiksessä. Jyske tekee yhteistyötä raumalaisen Superpesis-seura Feran kanssa. Jyske nousi Ykköspesikseen kaudeksi 2013 ja sijoittui ensimmäisellä kaudellaan neljänneksi.


title: Atsidi

text: Atsidi on anioni, jonka kaava on N. Se on pysymättömän vetyatsidin konjugaattiemäs. Myös ioniyhdisteitä, jotka sisältävät anioninaan atsidi-ionin, ja eräitä molekyyliyhdisteitä kutsutaan atsideiksi. Atsidiryhmän siäsältäviä orgaanisia yhdisteitä nimitetään orgaanisiksi atsideiksi.


title: Atsidi

text: Atsidianioni on rakenteeltaan lineaarinen ja isoelektroninen hiilidioksidin ja dityppimonoksidin kanssa. Kaikki typpiatomien väliset sidokset ovat 116 pm pitkiä. Kemialliselta käyttäytymiseltään se muistuttaa halogenidi-ioneja ja se kuuluukin pseudohalogeeneihin. Se muistuttaa esimerkiksi kloridi-ionia ja muodostaa samantapaisia kompleksiyhdisteitä. Atsidit muistuttavat klorideja myös siinä suhteessa, että esimerkiksi hopeakloridi ja hopea-atsidi ovat molemmat veteen niukkaliukoisia yhdisteitä. Ionisidoksellisten metalliatsidien lisäksi tunnetaan myös molekyyliyhdisteitä, joissa atsidiryhmä on sitoutunut halogeeniin tai johonkin muuhun epämetalliin, kuten typpeen tai booriin.


title: Atsidi

text: Kevyen metallin sisältävät atsidit, kuten natriumatsidi, ovat kohtalaisen stabiileja, mutta raskasmetalliatsidit räjähtävät helposti. Tämän vuoksi muun muassa lyijyatsidia käytetään aloiteräjähteenä. Atsideita valmistetaan tyypillisesti natriumatsidin ja metallisuolan välisellä reaktiolla.


title: Kajaanin Pallokerho

text: Kajaanin Pallokerho ry. on pesäpallon erikoisseura Kajaanista. Joukkueen nimestä käytetään lyhennystä KPK. Naisten edustusjoukkue nousi kaudeksi 2016 Superpesikseen. KPK:n pelipuvun väritys on sini-valkoinen. KPK pelaa kotiottelunsa liikuntapuiston kentällä Kajaanin keskustassa. Kauden 2017 päätteeksi Kajaanin Pallokerho ilmoitti luopuvansa Superpesiksen sarjapaikasta. Pääsarjasta luopumisen jälkeen KPK:n edustusjoukkue pelasi kaudella 2018 naisten suomensarjan pohjoislohkossa. Suomensarjakauden päätteeksi KPK voitti nousukarsinnassa Lapuan Virkiän otteluvoitoin 2-0 ja nousi kaudelle 2019 naisten ykköspesikseen.


title: Rainer Varis

text: Rainer Varis (s. 25. joulukuuta 1955 Helsinki) on suomalainen yksityisyrittäjä ja budo-opettaja. Varis aloitti aikidon harjoittelun Helsingin Meido-Kanilla 1970-luvun alussa. Helsingissä aikido-treenejä ohjasi tuolloin Ismo Päiviö. Varis graduoi Ichimura-senseille 1.danin aikikai-aikidossa ensimmäisenä Suomessa vuonna 1974, ja ki-aikidon 1.danin eli shodanin 1978, niin ikään ensimmäisenä Suomessa. Nykyään hänellä on aikidossa rokudan eli 6. dan.


title: Karjalan kaartin rykmentti

text: Karjalan kaartin rykmentti oli Suomen puolustusvoimien yhtymä, joka perustettiin sisällissodan päätyttyä ja se lakkautettiin talvisodan alettua.


title: Karjalan kaartin rykmentti

text: Sisällissotaan osallistuneista kolmesta Karjalan rykmentistä määrättiin Helsingissä 16. toukokuuta pidettävään voitonparaatiin kustakin pataljoona. Karjalan 1. rykmentti määräsi uuteen yhtymään I pataljoonan 1. komppanian, II pataljoonan 2. komppanian sekä III pataljoonan 3. komppanian. Karjalan 2. rykmentti toimitti X pataljoonansa ja Karjalan 3. rykmentti IX pataljoonansa. Joukot kuljetettiin 10. toukokuuta junalla Viipurista Helsinkiin, jossa ne majoitettiin Oulunkylään ja Pasilaan. Kenraali Mannerheim ilmoitti 19. toukokuuta antamassaan päiväkäskyssä uuden rykmentin Karjalan kaartin rykmentin perustamisesta paraatiin osallistuneista karjalalaisjoukoista.


title: Karjalan kaartin rykmentti

text: Majuri O. Kuula määrättiin 27. toukokuuta annetulla ylipäällikön päiväkäskyllä rykmentin komentajaksi ja samalla nimettiin pataljoonat I, II ja III pataljoonaksi. Esikunta muodostettiin kokoamalla miehiä kaikista yksiköistä. Samalla rykmentti liitettiin Kaartin divisioonaan, joka myöhemmin nimettiin 1. divisioonaksi. Se majoitettiin neljännelle linjalle Kallion kansakoululle (nykyinen Kallion ala-asteen koulu) siten, että varastot ensimmäiseen kerrokseen ja kullekin pataljoonalle järjestyksessä oma kerros.


title: Karjalan kaartin rykmentti

text: Kuula luovutti rykmentin komentajan tehtävät 2. heinäkuuta everstiluutnantti Lauri Sarinille. Kuula jatkoi edelleen II pataljoonan komentajana. Pataljoonaksi supistetun Kaartin jääkärirykmentin soittokunta siirrettiin 4. heinäkuuta rykmenttiin, mistä muodostui lopulta Karjalan kaartin soittokunta. Kuhunkin pataljoonaan perustettiin 17. heinäkuuta konekiväärikomppania.


title: Karjalan kaartin rykmentti

text: Rykmentin kuljetukset Karjalankannakselle alkoivat 24. elokuuta. Rykmentin I pataljoona ryhmitettiin Vammelsuuhun, II pataljoona Terijoelle ja III pataljoona Kellomäkeen. Esikunta sijoitettiin II pataljoonan yhteyteen Terijoelle. Siirron alkaessa rykmentti siirrettiin 2. divisioonaan.


title: Karjalan kaartin rykmentti

text: Rykmentti siirrettiin 14. syyskuuta Viipuriin, jossa se ensimmäiseksi majoittui Neitsytniemen kasarmeille. Rykmentin komentajan tehtävät vastaanotti 20. syyskuuta jääkärimajuri Harald Öhquist. Rykmentin I ja III pataljoona kuitenkin siirtyi huhtikuussa 1919 Papulan kasarmeille ja esikunta sekä II pataljoona keskuskasarmille. Papulassa I pataljoona majoittui venäläisten rakentamiin tiilikasarmeihin ja III pataljoona Viipurin tarkk'ampujapataljoonan vanhoihin puukasarmeihin. Esikunta muutti syksyllä Papulaan.


title: Karjalan kaartin rykmentti

text: Tästä eteenpäin rykmentti oli normaali rauhan ajan yhtymä, joka vastaanotti varusmiessaapumiserän toisensa jälkeen aina 1930-luvun lopulle saakka. Suurimmat muutokset tänä aikana olivat 3. erillisen konekiväärikomppanian kuuluminen rykmenttiin ennen sen siirtämistä 2. polkupyöräpataljoonaan ja rykmentin muuttaminen kaksipataljoonaiseksi.


title: Karjalan kaartin rykmentti

text: Rykmentin komentaja eversti Antero Svensson antoi viimeisen päiväkäskyn 7. lokakuuta 1939 ja seuraavana iltana rykmentti poistui viimeisen kerran Papulan kasarmilta. Sen siirtyminen sotavalmiuteen alkoi 9.–14. syyskuuta, jolloin viimeinen palveluksesta vapautunut saapumiserä kutsuttiin kertausharjoituksiin. Rykmentti sai hälytyksen 6. lokakuuta ja sen muuttaminen suojajoukkokokoonpanoon aloitettiin. 8. lokakuuta majuri Selkee johti 2. prikaatin I pataljoonan kenttävarustustöihin Pasurinkankaan ja Punnusjärven väliselle alueelle.


title: Karjalan kaartin rykmentti

text: Karjalan kaartin rykmentin perinteitä jatkaa ja vaalii Karjalan prikaati. Karjalan prikaatin lippuna on Karjalan kaartin rykmentin lippu, joukko-osastotunnuksena Karjalan kaartin rykmentin joukko-osastotunnus ja kunniamarssina Karjalan kaartin rykmentin kunniamarssi Oravaisten marssi.


title: Magnesium-antimoniakku

text: Magnesium-antimoniakku tai antimoni-suola-magnesium-akku on yhdentyyppinen sulasuola-akku, joka on suunniteltu erityisesti suurten energiamäärien varastointiin.


title: Tietokirjailijapalkinto

text:
Tietokirjailijapalkinto on Suomen tietokirjailijat ry:n vuosittain jakama palkinto. Se myönnetään tietokirjailijalle tai työryhmälle tunnustukseksi laajasta ja ansiokkaasta tietoteostuotannosta. Palkintoja jaetaan vuodessa useita. Tietokirjailijapalkintoja on jaettu vuodesta 2001, sitä ennen jaettiin Tunnustuspalkintoa. Palkinnon suuruus on 8 000 euroa ja se rahoitetaan Kopioston keräämillä tekijänoikeusmaksuilla.
Lähde


title: Ystävänpäiväkortti

text: Ystävänpäiväkortti on postikortti, joka lähetetään ystävälle ystävänpäivänä. Niiden historia ulottuu 1400-luvulle asti. Ystävänpäiväkorit olivat aluksi suosittuja erityisesti Englannissa, jossa sijaitsevassa British Museumissa historian tiettävästi ensimmäinen ystävänpäiväkortti on näytteillä. 1800-luvulla ystävänpäiväkortteja alettiin valmistaa tehtaissa ja vuosisadan lopussa niitä valmistettiin pääasiassa koneiden avulla. Vuonna 1850 yhdysvaltalainen taiteilija "Esther Howland" alkoi markkinoida ystävänpäiväkortteja myös Yhdysvaltoihin. 1900-luvulla yhdysvaltalainen postikorttiyhtiö "Norcross" alkoi yhtenä ensimmäisistä yrityksistä valmistaa ystävänpäiväkortteja. Kaikki vuoden juhlapyhät mukaan lukien yhdysvaltalaiset lähettävät eniten postikortteja toisilleen juuri ystävänpäivänä.


title: Oppikirjailijapalkinto

text: Oppikirjailijapalkinto on Suomen tietokirjailijat ry:n vuosittain jakama palkinto. Se myönnetään tietokirjailijalle tai työryhmälle tunnustukseksi laajasta ja ansiokkaasta oppiteostuotannosta. Oppikirjailijapalkinto on jaettu vuodesta 2001 alkaen. Vuonna 2015 palkinnon suuruus oli 8 000 euroa.Lähde


title: Pinterest

text: Pinterest on ilmoitustaulutyyppinen sosiaalinen linkkien ja kuvien jakopalvelu. Se tarjoaa mahdollisuuden luoda ja ylläpitää kokoelmia, jotka perustuvat johonkin teemaan, kuten tapahtumaan tai harrastukseen. Tällaista omien sisältökoosteiden tekemistä sosiaalisessa mediassa kutsutaan kuratoinniksi. Käyttäjä voi myös selata muita linkki-/kuvakokoelmia, poimia niistä osia omiin kokoelmiinsa ja ilmoittaa tykkäävänsä linkistä/kuvasta.


title: Pinterest

text: Pinterest ilmoitti lokakuussa 2016, että sen kuukausittaisten käyttäjien määrä ylitti 150 miljoonan rajan. Vuodessa se oli kasvanut 50 prosentilla, sillä vielä syyskuussa 2015 yritys ilmoitti, että sillä oli 100 miljoonaa aktiivista käyttäjää. Pinterestin käyttäjämäärät ovat kasvaneet nopesti, ja vuonna 2012 sitä pidettiin maailman nopeimmin kasvavana yhteisöpalveluna. Elokuussa 2012 Pinterestillä oli 23,5 miljoonaa kuukausittaista yhdysvaltalaista käyttäjää.


title: Pinterest

text: Pinterestillä on vähemmän käyttäjiä maailmanlaajuisesti kuin Facebookilla tai Twitterillä. Yhdysvalloissa se ohitti kuitenkin Twitterin vuonna 2016. Pinterestillä oli lokakuussa 70 miljoonaa käyttäjää Yhdysvalloissa, kun Twitterillä niitä oli ollut kesäkuussa 60 miljoonaa.


title: Jääpallon Suomensarja 1962

text: Jääpallon Suomensarja muodostettiin uudelleen kaudelle 1961-1962, kahden välivuoden jälkeen palattiin vanhaan kolmiportaiseen sarjajärjestelmään. Suomensarja pelattiin kolmelohkoisena, lohkojen voittajat etenivät SM-sarjakarsintaan ja kaksi huonointa putosivat maakuntasarjaan.


title: Jääpallon Suomensarja 1962

text: Viipurin Reipas nousi suoraan maalisuhteen perusteella.


title: Jääpallon Suomensarja 1962

text:
LaPa nousi mestaruussarjaan.
Mestaruussarjasta putosivat Vaasan Palloseura ja Vasa IFK


title: Tiina Kaukanen

text: Tiina Kaukanen (s. 3. syyskuuta 1961 Lahti) on suomalainen puvustaja ja pukusuunnittelija. Hän on toiminut puvustajana yhteensä noin 45 eri tuotannossa, muun muassa "Kotirauha", "Nousukausi" ja "Levottomat 3". Kaukanen on voittanut Jussi-palkinnon viisi kertaa – elokuvista "Rööperi" (2010), "Paha maa", "Heinähattu ja Vilttitossu", "Badding", "Lunastus" ja "Sagojogan ministeri". Hän on ollut ehdolla parhaasta puvustuksesta elokuvista "Sisko tahtoisin jäädä", "Lieksa!", "Matti", "Nousukausi" ja "Rakkaudella, Maire".


title: Bodhi Elfman

text:
Bodhi Elfman (s. 19. heinäkuuta 1969) on yhdysvaltalainen näyttelijä.
Elfman on esiintynyt muun muassa elokuvissa "", "Godzilla", "Armageddon" ja "Collateral – väärä aika, väärä paikka" sekä useissa tv-sarjoissa.


title: Bodhi Elfman

text: Bodhi Elfman on skientologi. Hänen puolisonsa on näyttelijä Jenna Elfman. Jenna ja Bodhi Elfmanilla on kaksi lasta. Säveltäjä Danny Elfman on Bodhi Elfmanin setä.


title: Hollannin Itä-Intian taistelut

text: Hollannin Itä-Intian taistelut oli toisessa maailmansodassa Japanin ja liittoutuneiden välinen sarja taisteluita, joilla Japani valtasi Alankomaiden Itä-Intian (nyk. Indonesia).


title: Hollannin Itä-Intian taistelut

text: Sotatilanne alkoi 8. joulukuuta 1941 ja päättyi japanilaisten voittoon 9. maaliskuuta 1942. Japanilaiset miehittivät Borneon, Jaavan, Sumatran, Sulawesin, Sundasaaret, Tarakanin, Molukit ja Timorin saaret sekä läntisen Uuden-Guinean alueen.